Telep dobio novo igralište: Pipi duga čarapa igralište - sponzorisalo 12 švedskih firmi\nGradonačelnik Novog Sada Miloš Vučević zajedno je sa ambasadorom Kralјevine Švedske Nј. E. Janom Lundinom prisustvovao prezentaciji uspešno okončanog projekta izgradnje „Pipi igrališta“ u Novom Sadu.\nPredstavlјanju projekta u Gradskoj kući prisustvovali su i predstavnici mnogobrojnih društveno-odgovornih švedskih firmi koje su učestovale u finansiranju postavlјanja novog igrališta. Tzv. “Pipi igralište” postavlјeno je povodom 75. rođendana Pipi Duge Čarape koji se obeležava ove godine.\n- Negujemo kontinuitet u saradnji sa Ambasadom Kralјevine Švedske i to kroz više projekata u našem gradu. U godini obeležavanja rođendana ovog lika švedske književnice Astrid Lindgren, zajedno ističemo značaj bajkovite priče o Pipi Dugoj Čarapi, koja ipak ima i duboku simboličnu vrednost o pravima deteta.\nOvo je i svojevrsna kruna saradnje Grada i Ambasade i zahvalјujem na petogodišnjoj plodotvornoj saradnji ambasadoru Janu Lundinu. Ovo dečje igralište, na uglu Bulevara patrijarha Pavla i Banijske ulice, niklo je baš u delu grada koji se rapidno razvija, koji je novom infrastrukturom i objektima preporođen, a sada su mališani iz tog kvarta dobili divno igralište. Zahvalnost dugujemo i švedskim kompanijama koje posluju u našoj zemlјi i koje su dale svoj doprinos u realizaciji tog projekta - rekao je gradonačelnik Miloš Vučević i podsetio na još jedan nedavno realizovan projekat, gde je posredstvom Ambasade Kralјevine Švedske i kompanije IKEA, dečja biblioteka u delu grada Šangaj opremlјena potpuno novim sadržajima.\nIgralište je sponzorisalo 12 švedskih firmi sa sedištem u Srbiji, uz pokrovitelјstvo i asistenciju Ambasade Kralјevine Švedske u Srbiji, a to su AstraZeneka, Pejkom, Broveks, Huskvarna, IKEA, Sekuritas, SistemEr, Atlas Kopko, Katena Media, Tetra Pak, Paroko i Unimet. Grad Novi Sad, kao partner u realizaciji projekta, obezbedio je lokaciju i potrebne građevinske dozvole.\nCilј projekta „Pipi igrališta“ je jačanje bilateralnih odnosa između Kralјevine Švedske i Republike Srbije, kao i promocija švedske dečje književnosti i prava deteta. Grad Novi Sad ima direktne veze sa poznatom švedskom autorkom Astrid Lindgren, jer je tokom posete Novom Sadu 1985. godine, ona bila gost na tradicionalnim Zmajevim dečjim igrama i tom prilikom primila Povelјu igara.\nbulevar patrijarha pavla igralište ikea Novi Sad telep


Pošto je Općina proglasila epizodno zagađenje zraka u Zenici, kompanija ima spreman Interni operacioni plan za djelovanje u slučaju epizodnih situacija zagađenja na području zeničke općine, odobren od strane Općine Zenica, stoga smo odmah započeli sa primjenom Plana.\nStručnjaci za zaštitu okoliša potvrđuju da zagađenje zraka u Zenici nije prvenstveno izazvano proizvodnim procesom naše kompanije. Ovo se pogotovo odnosi na zimski period kada je zbog geografskog položaja, temperaturnih inverzija ili slabih zračnih struja, utjecaj kućnih ložišta koja koriste zenički ugalj, saobraćaja i benzinskih pumpi mnogo značajniji nego što se to prezentira javnosti (primjer su niže vrijednosti polutanata u Tetovu nego u Radakovu). Implementacijom ovog Plana samo u kompaniji ArcelorMittal Zenica, stoga, ne može se očekivati značajnije poboljšanje kvaliteta zraka u Zenici.\nDa bismo imali bolji kvalitet zraka u našem gradu neophodno je da svi zajedno uložimo značajan napor kako bismo postigli ovaj cilj.\nVažno je napomenuti da pored svih ekoloških projekata koje smo implementirali do sada, a pogotovo onih u 2012. i 2013. godini, u ovakvoj situaciji najvažniji je projekat u pogonu Energetika, gdje se u 2013. godini izvršila optimizacija kotla br.2. što je dovelo do smanjenja SO2 emisija sa toplane za oko 30%.\nPovrh toga, kompanija ArcelorMittal Zenica poduzima i preventivne mjere sa ciljem da smanji svoj utjecaj na kvalitet zraka, koristeći sirovine i goriva sa manjim procentom polutanata i redovitim održavanjem svih postrojenja za zaštitu okoliša.\nU prilog potvrde efikasnosti naših projekata i mjera, te nivoa našeg utjecaja na emisije u gradu, govori nekoliko činjenica:\n- Tokom nedavne obustave rada kotla u pogonu Energetika koji proizvodi paru za grijanje grada (10 .- 13. decembar), izmjerene vrijednosti SO2 i prašine u gradu bile su značajno povećane, osobito u poslijepodnevnim i večernjim satima kada su kućna ložišta veoma aktivna, pa i u dijelovima grada koji su najudaljeniji od postrojenja ArcelorMittal Zenica (Radakovo).\n- Vrlo slična situacija vezana za zagađenje zraka ovih dana javlja se u gradovima kao što su Sarajevo,Tuzla, Kakanj kao i drugim mjestima širom zemlje, a tamo se ne nalaze postrojenja za proizvodnju čelika.\nJučer i danas u kompaniji ArcelorMittal Zenica boravila je Federalna inspektorica za zaštitu okoliša, provjeravaći rad postrojenja i naše mjere za smanjenja utjecaja na okoliš. ArcelorMittal Zenica će nastaviti suradnju sa Federalnim i općinskim tijelima i dat će svoj doprinos poboljšanja kvaliteta zraka u gradu Zenici.\nViše iz kategorije: « Danas protesti pred Mittalom Forum građana o zagađenju »


Španija bi mogla uskoro da traži pomoć\nUlaz u Banku Španije, u Madridu\nEvropski zvaničnici ocenjuju da je Španija na ivici da zatraži pomoć drugih zemalja evrozone kako bi spasila svoje banke\nŠpanija još nije zatražila pomoć svojih evropskih suseda ali je nekoliko zvaničnika danas izjavilo da očekuje da Madrid zatraži paket pomoći kada se ključni politički i finansijski lideri okupe na video konferenciji u subotu. S druge strane, u Madridu je potpredsednica španske vlade posle sastanka kabineta saopštila da još nije doneta nikakva odluka o tome.\nPotpredsednica španske vlade Soraja Saenz de Santamaria izjavila je da vlada neće doneti odluku pre nego što, u ponedeljak, dobije procenu Medjunarodnog monetarnog fonda, a zatim i dva nezavisna revizora koje je vlada u Madridu angažovala. Ministarstvo ekonomije na svom vebsajtu je saopštilo da se te procene očekuju najkasnije 21. juna.\n“Vlada mora da poštuje odredjene procedure pre donošenja bilo kakve odluke o ciframa. Zbog toga, čim budemo približno znali koja je suma potrebna našem finansijskom sistemu, vlada će zauzeti stav o tome.”\nNemačka kancelarka Angela Merkel je u medjuvremenu saopštila da Španija još nije zatražila stranu pomoć u rešavanju problema svojih banaka, te da Berlin neće na nju vršiti pritisak da to uradi. No, ona je dodala da su sve potrebne institucije spremne ako zemlja odluči da zatraži pomoć.\nEkonomista Rafael Pampiljon kaže da spasavanje španske ekonomije mimo njenog bankarskog sektora ne značilo katastrofu za tu zemlju.\n“Ako umesto da se spasavaju samo banke, mora da se spasava cela španska ekonomija, to bi značilo da trojka, koju bi formirali Evropska centralna banka, MMF i Evropska komisija – upravlja španskom ekonomijom, odnosno vodi ekonomsku politiku. To bi, očigledno, značilo smanjenje penzija, smanjenje plata radnika u javnom sektoru, I veću reformu sindikata, ali bismo dobili novac. Spasavanje ne bi samo značilo intervenciju, već bi oni takodje refinansirali naše dugove po mnogo nižim kamatnim stopama od onih koje dobijamo na medjunarodnim tržištima. Spasavanje za nas ne bi bila katastrofa”.\nNeki finansijski stručnjaci upozoravaju da Evropljani moraju da intervenišu, jer bi u suprotnom Španija, četvrta najveća ekonomija evrozone, mogla da postane znatno veći problem za Evropu od Grčke.


UN: Stotine civila poginule u Ukrajini, neophodna istraga\nUništena vozila i zgrade u Harkovu (Foto: AP/Pavel Dorogoy)\nViše od 700 civila - među kojima 52 djece - poginulo je u Ukrajini od kako je Rusija izvršila invaziju na tu zemlju prije tri nedelje, mada je "stvaran broj vjerovatno mnogo veći", saopštila je u četvrtak podsekretarka Ujedinjenih nacija za politička pitanja Rozmeri Dikarlo.\n"Većina žrtava stradala je zbog upotrebe eksplozivnog oružja sa širokim dosegom u naseljenim područjima. Stotine stambenih zgrada su oštećene ili uništene, kao i bolnice i škole", rekla je Dikarlo.\nDikarlo je članicama Savjeta bezbjednosti rekla da je agencija UN za ljudska prava registrovala 726 smrtnih slučajeva, među kojima 52 djece, te 1.174 povrijeđenih, uključujući 63 djece od 24. februara do 15. marta. Nije precizirala ko je kriv za žrtve.\n"Broj civilnih žrtava i razaranje civilne infrastrukture u Ukrajini ne mogu se negirati. To zahtijeva sveobuhvatnu istragu i odgovornost", rekla je Dikarlo.\nSvjetska zdravstvena organizacija potvrdila je 43 napada na zdravstvene ustanove u Ukrajini, u kojima je poginulo 12 osoba a povrijeđene još desetine ljudi, među kojima su zdravstveni radnici, izjavio je generalni sekretar WHO Tedros Adanom Gebrejesus pred Savjetom bezbednosti UN.\n"U svakom sukobu, napadi na zdravstvene radnike i ustanove su kršenje međunarodnog humanitarnog prava", rekao je Tedros 15-članom savjetu, ali nije precizirao ko je odgovoran za napade.\nUkrajina i njeni zapadni saveznici optužuju Moskvu za napade na civile, što Rusija demantuje i tvrdi da napada ukrajinsku vojnu infrastrukturu.\nSavjet bezbjednosti u petak je trebalo da glasa o ruskoj rezoluciji u kojoj se traži pristup pomoći i zaštita civila u Ukrajini, ali je ruski ambasador u međuvremenu rekao da mjera neće biti stavljena na glasanje.\nDiplomate su prethodno saopštile da rezolucija neće biti usvojena zato što se u njoj ne poziva na kraj borbi i povlačenje ruskih snaga.\n"Mislimo da je pogrešna. Rusija ne može prvo da puca, a onda da se pretvara da je doktor", rekao je albanski ambasador pri UN Ferit Hodža.\nFrancuski ambasador Nikolas de River rekao je da bi se davanjem podrške ruskoj rezoluciji, Moskvi dalo zeleno svjetlo da nastavi rat.


U BiH postoji prostor za ulaganja do 60 miliona dolara svake godine - Akta.ba\nMeđunarodna finansijska korporacija (IFC) za Evropu i centralnu Aziju u BiH pregovara za investicije u vrijednosti od 50 do 60 miliona dolara u realnom sektoru. S obzirom na veličinu ekonomije i prilike IFC smatra da na godišnjem nivou postoji prostor u BiH za ulaganja od 50 do 60 miliona dolara.\n09.03.2013. 11:41 / Izvor: Fena\n"Potrebe u infrastrukturalnom sektoru u BiH su velike. Integracija s Evropom će postajati sve veći prioritet. Sve dok se te investicije planiraju provoditi u saradnji s privatnim sektorom to će uticaj i uključenost IFC-a biti sve veći", kazao je Telma.\n"Također, danas sam prisustvovao ceremoniji dodjeljivanja nagrada za devet učenika osnovnih škola u Sarajevu koji su učestovali u takmičenju likovnih radova, čija je tema 'Majke i žene u današnjem svijetu'. To je bila prilika da s ministarstvom obrazovanja proslavimo Međunarodni dan žena", rekao je u intervjuu za Fenu Tomasz Telma, direktor IFC-a za Evropu i centralnu Aziju.\n#Međunarodna finansijska korporacija


Mazda na sajmu automobila u Ženevi predstavlja novi SUV - GARAŽA\n05/02/2019 Garaža Klub 0 Comments\nMazda na sajmu automobila u Ženevi predstavlja novi SUV\nMazda MX-5 30th Anniversary Edition će takođe imati svoj premijerni evropski nastup. Obeležavajući tri decenije od svetske premijere na Chicago Motor Showu, Mazda MX-5 se diči titulom najpopularnijeg roadstera u istoriji, sa više od milion prodatih primeraka širom sveta, uključujući više od 350.000 u Evropi.\nNa sajmu se takođe pojavljuje i potpuno nova Mazda3 u verzijama Hatchback i Sedan, prvi modeli nove generacije Mazdinih automobila. Ovo će ujedno biti i prvi serijski automobil sa Mazdinom inovativnom SPCCI tehnologijom, koja pruža vrhunski početni odziv i moćan, linearni obrtni moment sve do visokih brojeva obrtaja. Takođe, ovaj motor je opremljen Mazdinim inteligentnim M Hyibrid sistemom koji smanjuje potrošnju goriva i emisiju štetnih gasova.\nMazdin najprodavaniji model, CX-5, će takođe biti izložen na sajmu. Za 2019. poboljšanja su napravljena u dva ključna područja – kvalitetu unutrašnjosti sa jedne i tehnologiji i voznoj dinamici sa druge strane, gde serijska primena sistema G-Vectoring Control Plus (GVC Plus) omogućava Mazdi CX-5 2019 da bude još oštrija i vozi se bolje nego ikad.\nMazda će održati konferenciju za medije u 13.00 – 13.15 sati (srednjoevropsko vreme) u utorak 5. februra, prvom od dva dana rezervisanog za predstavnike medija, na svom štandu br. 6050 na novoj lokaciji u dvorani 6 kongresnog centra Palexpo. Sajam automobila u Ženevi 2019. godine biće otvoren za javnost od 7. do 17. februara.\nOznake: 2019, mazda, sajam, ženeva\nPrevious Previous post: Obnovljeni KADJAR: novi nivo privlačnog dizajna i udobnosti\nNext Next post: BMW Serije 3 stigao u prodajne salone


Societe Generale Banka Srbija - Yellow Pages\nSociete Generale Banka Srbija – keš krediti\nSociete Generale osnovana je 4. maja 1864. godine u Francuskoj, dekretom koji je potpisao Napoleon III. Tada je banka osnovana kao akcionarsko društvo sa ciljem da unapređuje privredu, podstiče ekonomski rast, investira u industriju i razvija komunikacije i socijalni duh. Za gotovo 150 godina postojanja, Societe Generale Group imala je vitalnu ulogu u ekonomiji, postavši jedna od vodećih svetskih bankarskih grupa. Prisutni smo u 76 zemalja, sa više od 32 miliona klijenata koje uslužuje preko 154.000 zaposlenih širom sveta.\nBanka 2001. godine donosi stratešku odluku da proširi svoje aktivnosti na rad sa fizičkim licima, i tako postaje univerzalna banka.\nTokom decembra 2001. godine otvaraju se prve četiri ekspoziture u Beogradu za rad sa stanovništvom. Societe Generale Srbija beleži konstantan rast u Sektoru za rad sa stanovništvom i danas ima mrežu od 102 ekspoziture u gradovima širom Srbije.\nPrva banka sa stranim kapitalom\nSociete Generale Srbija je prva banka sa stranim kapitalom koja je u Srbiji uložila u izgradnju svog sedišta u vrednosti od 10 miliona evra. Upravna zgrada se nalazi u blizini Beogradske arene, u poslovnom centru Novog Beograda, a zaposleni Societe Generale Srbija su se uselili u nove prostorije svoje centralne zgrade početkom aprila 2006. godine. S obzirom na razvoj banke u proteklim godinama, u ovom trenutku postoji potreba za većim prostorom, pa je, kako bi sve svoje operativne segmente objedinila pod jednim krovom, Societe Generale Srbija, u partnerstvu sa IMEL grupom, gradi novu poslovnu zgradu, a neto vrednost projekta je oko 14,5 miliona evra. U 2015, banka je ušla sa mrežom od preko 100 ekspozitura širom Srbije.\nUprkos nepovoljnoj ekonomskoj situaciji, Societe Generale banka uspeva da konstantno unapređuje poslovanje, pre svega kroz unapređenje kvaliteta usluga i unapređenje procesa. Kao univerzalna banka, Societe Generale Srbija nudi širok spektar usluga velikim kompanijama, malim i srednjim preduzećima i preduzetnicima, ali i građanima Srbije. Societe Generale banka prilagođava svoju ponudu specifičnim potrebama i zahtevima svojih klijenata. Omogućava im da štede na više načina, da pozajme novac za sve svoje potrebe (keš krediti, stambeni krediti, krediti za automobile), da koriste pogodnosti bezgotovinskog plaćanja i elektronskog bankarstva. Banka prilagođava ponudu potrebama zaposlenih i penzionera, kao i studentima koji proizvode i usluge banke koriste besplatno, jer još uvek ne zarađuju.\n011 301 1555


Turiste u BiH vrebaju teroristi, mine i putevi - Impuls\nObjavljeno: Utorak, 31 Juli 2018 08:52\nBANJALUKA - Opasnost od terorističkih udara, minskih polja i eksplozivnih sredstava zaostalih iz rata, etničkog nasilja, te opasnih slabo održavanih cesta i siromaštva glavna su upozorenja na stranicama ministarstava spoljnih poslova mnogih zemalja kad je u pitanju putovanje u BiH.\n"Terorističke grupe i dalje planiraju moguće napade u BiH. Teroristi mogu napasti bez upozorenja, ciljati na turističke lokacije, saobraćajne centre, tržnice i šoping-centre, vladine institucije, hotele, klubove, restorane, bogomolje, parkove, velike sportske i kulturne manifestacije, obrazovne institucije, aerodrome i druge javne prostore", ističu u Stejt departmentu.\n"Ne udaljavajte se od asfaltiranih puteva i ne prilazite napuštenim zgradama zbog moguće opasnosti od mina", istakli su oni.\n"Snažno sugerišemo da ne primate stopere u automobil. Takvim postupanjem rizikujete da budete krivi za krivično djelo trgovine ljudima, posebno ako prelazite državnu granicu", navode u Ministarstvu. Upozoravaju i na to da zdravstveni sistem ne ispunjava standarde EU, a problematičan je u smislu tehničke opremljenosti, higijenskih uslova i obučenosti.\nAustrija stanje bezbjednosti u BiH ocjenjuje "povećanim rizikom", posebno zbog minskih polja.\n"Minska polja u velikom dijelu nisu očišćena ni uzduž cesta, a znakovi upozorenja često nisu vidljivi. Napuštanje asfaltiranih puteva čak i u blizini glavnog grada može biti opasno po život", istaknuto je u upozorenju.


Kome da prijavim da imam virus kad su telefoni stalno zauzeti? - Istinomer\nKako nadležni u Srbiji u ovom trenutku vrše procenu ko će se testirati na COVID-19?\nNaime, testiranja se obavljaju samo na Institutu za virusologiju, vakcine i serume “Torlak”, i to samo na osobama koje imaju simptome, piše BIRN.\nNa današnjoj konferenciji u Vladi Srbije infektolog Mijomir Pelemiš istakao je da “ovog trenutka, u Srbiji ima sasvim dovoljno testova”, kao i da “ nije stvar u tome da li lekari odbijaju da testiraju pacijente nego je stvar indikacija za testiranje”.\nIpak, na šta se tačno misli kada se govori o simptomima i indikacijama?\nU pokušaju da dođemo do odgovora na ovo pitanje, kontaktirali smo upravo Institut “Torlak”. Međutim, odatle nam je rečeno da je ovo vanredna situacija, i da oni nemaju pr službu, a da sva pitanja moramo prvo da im pošaljemo na zvanični mejl [email protected]\nZatim, sledeći uputstva sa zvaničnog sajta Minstarstva zdravlja, pozvali smo Institut za javno zdravlje Srbije “Dr Milan Jovanović-Batut”. No, u periodu od 15h do 17h u petak 13. marta, veza je neprekidno bila zauzeta.\nIsta situacija desila se i pri pozivanju dodatnih dvadeset brojeva telefona za informisanje o korona virusu, koje je Ministarstvo zdravlja uvelo 13. marta na svoj zvanični sajt.\nTelefonska veza Gradskog zavoda za javno zdravlje u Beogradu, zatim Instituta za javno zdravlje Vojvodine, Niša, Sombora i drugih gradova neprestano je bila zauzeta.\nU Kragujevcu smo dobili vezu\nKonačno, uspeli smo da uspostavimo telefonsku vezu sa Institutom za javno zdravlje u Kragujevcu.\nDežurnog epidemiologa smo upitali kako građani mogu da se testiraju, i kako se vrše procene ko će se podvrgnuti testu na COVID-19.\nPo rečima epidemiologa, sve počinje pitanjem da li smo u poslednjih 14 dana došli iz inostranstva, kao i da li smo bili u kontaktu sa nekom osobom za koju je utvrđeno da ima virus.\n“Sad trenutno, da bi se neko testirao, potrebno je da dođe iz zemlje gde je intenzivna ta transmisija, da je bio u kontaktu sa obolelom osobom, da ima visoku temperaturu. To što vas boli glava, što imate kijavicu, što imate kašalj, što imate temperaturu to je posledica ili prehlade ili sezonskog gripa, dakle nemate razloga ni za kakvu zabrinutost”, objašnjavaju iz Instituta.\nEpidemiolog je istakao da se testiraju “samo ljudi sa velikom sumnjom da su zaraženi koronom”, kao i da trenutno “nema uslova da se svi koji to traže i žele testiraju”.\n“Ne možemo sve da testiramo jer mi imamo sada dve veze trenutno. Za sat vremana nas pozove jako puno ljudi koji imaju bilo koji simptom i oni traže da se testiraju”, kaže dežurni epidemiolog.\nOvakve intrukcije za rad, kako kaže, stigle su od Ministarstva zdravlja i one važe za celu Srbiju.\nNa pitanje da li je testiranje besplatno, i ako nije, koliko ono košta, iz Instituta u Kragujevcu su nam rekli da oni nemaju tu informaciju.\nNa testiranje bez obzira na putovanja\nInače, na današnjoj konferenciji u Vladi Srbije, epidemiolog Gradskog zavoda za javno zdravlje Predrag Kon izjavio je da postoji “iščekivanje pojave slučajeva koji nisu međusobno povezani”, te da će u tom slučaju “plan rada biti promenjen”, kao i da će se ispitivati “sve teže respiratorne infekcije, bez obzira da li je bilo putovanja ili ne”.\nMeđutim, uzevši u obzir informacije koje smo dobili od Instituta za javno zdravlje u Kragujevcu, postavlja se pitanje kako će doći do saznanja o pojavi slučajeva koji nisu međusobno povezani, ukoliko se selekcija pacijenata za testiranje trenutno vrši po gorepomenutom sistemu eliminacije.\nKako prenosi BIRN, kada se pogleda broj testiranih na korona virus u odnosu na ukupnu populaciju, Srbija se nalazi na začelju svetske liste.\nU analizi kroz uporedne podatke različitih zemalja, BIRN navodi da rezultati ukazuju da masovno testiranje, uz druge mere koje se sprovode, može značajno da utiče na pozitivne rezultate jer su tako registrovani oni oboleli koji nisu pokazivali simptome, ali su mogli da šire dalju zarazu.\nBatut BIRN institut za javno zdravlje korona virus Ministarstvo zdravlja testiranje Torlak


nedelja, 23. jun 2019, 20:02\nDela Miloja Milojevića: simfonijska poema Smrt Majke Jugovića, Sonata za flautu i klavir u fis molu, opus 89 i Prva svita za gudački kvartet, opus 75\nMiloje Milojević je rođen 1884. godine u Beogradu. Prve časove kompozicije pohađao je u novosadskoj Gimnaziji kod Isidora Bajića. U periodu od 1904. do 1907. godine studirao je na Filozofskom fakultetu i u Srpskoj muzičkoj školi u Beogradu, u klasi Stevana Mokranjca. Nakon toga, do 1910. godine u Minhenu je pohađao studije muzikologije u klasama Adolfa Sandbergera i Teodora Krojera, kompoziciju kod Fridriha Klozea, dirigovanje u klasi Feliksa Motla i klavir kod Riharda Majer-Gšraja. Godine 1911. dolazi u Beograd gde radi kao nastavnik u gimnaziji i Srpskoj muzičkoj školi, zamenjujući i Stevana Mokranjca kao dirigenta Beogradskog pevačkog društva.\nMilojevića prvi svetski rat odvodi preko Albanije u Francusku, odakle se 1919. godine vratio u Beograd. U periodu od 1924. do 1925. godine završava studije muzikologije na Karlovom univerzitetu u Pragu, gde doktorira u klasi Zdenjeka Nejedlija. Na Beogradskom univerzitetu predaje istoriju muzike, a 1925. godine osniva kamerno muzičko udruženje Collegium musicum, koje će sve do 1941. godine imati važnu ulogu u muzičkom životu srpske prestonice. Naime, Milojević diriguje ansamblom udruženja, drži uvodna predavanja, a takođe pokreće i ediciju dela savremenih jugoslovenskih kompozitora. Godine 1939. postaje redovni profesor kompozicije na Muzičkoj akademiji u Beogradu.\nProučavajući umetničku ličnost Miloja Milojevića, Vlasitimir Peričić ističe da je kao stvaralac, Milojević započeo sa pozicija nacionalne škole, ali je u svoj muzički jezik asimilovao uticaj nemačkog neoromantizma i francuskog impresionizma, okušao se i u ekspresionističkim traženjima, da bi završio svoj opus povratkom idiomu rodnog tla.


RZS: Emisija zagađujućih materija i gasova u Srbiji | Energetski portal Srbije\nRZS: Emisija zagađujućih materija i gasova u Srbiji\n21.09. 2016 Zaštita životne sredine\nOd emisija zagađujućih materija u Srbiji u 2014. godini, na nivou nacionalne ekonomije je najveća bila emisija oksida sumpora (SOx) i iznosila je 327,2 hiljada tona, saopštio je danas Republički zavod za statistiku u informaciji o Računu emisije u vazduh.\nOd zagađujućih materija, na drugom mestu je u 2014. bila emisija ugljenmonoksida (CO), koja je iznosila 236,4 hiljade tona, a potom emisija nemetanski isparljivih organskih jedinjenja od 117,6 hiljada tona, navodi RZS, pozivajući se na proračun Agencije za zaštitu životne sredine i podatke resornih ministarstava za pojedine oblasti.\nEmisija oksida azota (NOx) iznosila je 113,5 hiljada tona, a amonijaka (NH3) je bila 85,9 hiljada tona.\nOd emisije gasova sa efektom staklene bašte u 2013. godini, na nivou nacionalne ekonomije je najveća bila emisija ugljendioksida (CO2) sa količinom od 48.699,6 hiljada tona, a zatim ugnjendioksida iz biomase od 4.656,6 hiljada tona.\nSledi emisija hidrofluorougljenika (HFCs) koja je iznosila 157,7 hiljada tona, emisija metana (Ć4) 111,8 hiljada tona i emisija azotnog oksida (N2O) koja je bila tri hiljade tona, navodi se u saopštenju.\nRepublički zavod za statistiku u informaciji o Računu emisije u vazduh\nemisija oksida sumpora (SOx)\nemisija ugljenmonoksida (CO)\nemisija azotnog oksida (N2O)


6. Klupsko izdanje „Velike rock eksplozije“ u KSET-u - Rock SvirkeRock Svirke\nNakon pet godina festivala na kojem je nastupilo više od 60 hrvatskih bendova, za nešto manje od mesec dana počinje šesto, klupsko izdanje „Velike rock eksplozije“ koje donosi pregršt zanimljivih izvođača.\nU pet festivalskih večeri smeštenih u KSET, nastupiće ukupno 15 izvođača. Novost ovogodišnjeg festivala su tematski podeljene večeri tako da vas ove sezone čeka: pank dan, retro dan, S dan, fank dan i zadnji dan.\nOvogodišnja „Velika Rock Eksplozija #6“ održava se od 15. – 19. oktobra u zagrebačkom klubu KSET-u, a ulaznice će kao i uvek na tom festivalu biti izuzetno pristupačne: 10/20/30 kuna.\nKao i svake godine u sklopu festivala održaće se radionica ZAMP-a, na kojoj će mladi autori i svi zainteresirani moći saznati sve što ih zanima o autorskim pravima, a uoči festivala biće objavljen kompilacijski CD album sa po jednom pesmom svih učesnika festivala.\nOve godine festival koji promoviše autorsku muziku i kreativnost mladih prepoznali i podržali HDS-ZAMP, grad Zagreb, ZAPRAF i HUZIP.


Selektor Marina Maljković zahvalila svima koji su pomogli da se odradi imunizacija\nŽenska košarkaška reprezentacija Srbije završila je bazične pripreme na Zlatiboru, gde se vredno radilo prethodne tri nedelje na sticanju forme i snage. Okolnosti nisu bile jednostavne, s obzirom na to da je ekipa kompletirana tek pre tri dana. Sa druge strane, selektorka Marina Maljković odlučila je prvi put da mladim snagama pruži mogućnost treniranja u reprezentaciji i jednomesečni ulazak u njen sistem rada, tako da bazični deo priprema za Evropsko prvenstvo i Olimpijske igre završava čak 29 igračica.\nJoš jedna pobeda protiv Turske za kraj priprema na Zlatiboru\n– Pre svega, veoma sam srećna što smo uspeli da organizujemo vakcinisanje svih igračica i članova stručnog štaba našeg tima – naglasila je Marina Maljković. – Ponosna sam što smo tim činom pokazali svi zajedno visok stepen socijalne odgovornosti i brigu za zdravlje čitavog društva, okoline, pa i za sopstveno zdravlje, što je preduslov u vrhunskom sportu. Za mene kao trenera je uvek izuzetno važna odgovornost mojih košarkašica, kao i poverenje koje vlada među nama. U pitanju je izuzetno visok nivo svesti svih članova ženske košarkaške reprezentacije Srbije o potrebi da budu vakcinisani.\nkošarkašice Srbije KSS Marina Maljković


Na humanitarnoj trci učestvovalo 95 skijaša\nU humanitarnoj ski-trci na stazi Karaman greben je učestvovalo 95 skijaša, koji su donirali kupovinu jednog aparata za skrining sluha kod novorođenčadi.\n"Blic fondacija" je 4. marta pokrenula akciju da se svim porodilištima u Srbiji obezbede aparati za rano dijagnostikovanje oštećenja sluha kod beba. Pokrovitelj akcije je Ministarstvo zdravlja, a medijski partner Radio-televizija Srbije.\nU Srbiji se svake godine rodi 60.000 beba, a oko 300 se rodi sa oštećenim sluhom. Akcija će trajati do 30. aprila, i sva sredstva koja se do tog datuma sakupe uplatama na tekuće račune "Blic fondacije" i slanjem humanitarnih sms poruka na broj 2552 biće iskorišćena za kupovinu pomenutih aparata.\nFoto: J. Otašević / RAS Srbija\n- Veliki odziv na današnjoj humanitarnoj trci na Kopaoniku je još jedan dokaz da je Srbija zemlja humanih ljudi. Naša akcija je već naišla na izuzetna odjek i podršku, i ja sam sigurna da će "Blic fondacija" zahvaljujući ljudima velikog srca u narednih par meseci sva porodilišta u Srbiji opremiti aparatima za rani skrining sluha kod novorođenčadi - kazala je upraviteljica "Blic fondacije" i generalna direktorka kompanije "Ringier Axsel Sprenger" Jelena Drakulić Petrović.\n- Skijališta Srbije su na ovaj način želela da daju doprinos akciji, kako bi se prikupila sredstva za nabavku aparata za skrinig sluha kod novorođenčadi. U trci je učestvovalo 95 takmičara, a prikupljena su sredstva za nabavku jednog aparata za skrinig sluha kod novorođenčadi - izjavio je v. d. direktora "Skijališta Srbije" Dejan Ljevanić.


Kontakt - Turisticka agencija TrebavaEkspres\nUkratko o istoriji naše firme\n“Kompanija D.O.O. „Trebava-ekspres“ je privatna firma sa sjedištem u Doboju, ulica Jug Bogdana bb.\nOsnovna djelatnost naše kompanije jeste prevoz putnika i roba na sve destinacije u Evropi i unutar granica Bosne i Hercegovine (BiH), a odnedavno dijapazon naše djelatnosti proširen je i osnivanjem Turističke agencije.\nPrateći uslove tržišta i u skladu sa nastojanjima da što uspješnije odgovorimo na uslove naših klijenata, posjedujemo vozni park koji broji nešto manje od trideset autobusa, od kojih se dvadeset svakodnevno saobraća u gradskom i prigradskom prevozu, a šest autobusa visoke turističke klase koristimo za usluge vanlinijskog prevoza kako unutar granica BiH, tako i za prevoz na sve evropske destinacije.\nSa naše autobuske stanice svakodnevno saobraćaju autobusi i drugih prevoznika, koji su usmjereni na prevoz putnika u evropske gradove, tako da putnici svakim danom sa naše autobuske stanice mogu putovati u Srbiju, Crnu Goru, Hrvatsku, Sloveniju, Austriju, Njemačku i Švicarsku.\nU sklopu zgrade autobuske stanice postoji i poslovni kompleks u kojem su smješteni Atos osiguranje, Pub „Fort“, poslastičarnica „Marko Polo“…


SRBIJA PONIŽENA U BRISELU: Uprkos insistiranju Francuske, ove države nisu dozvolile otvaranje novog pregovaračkog poglavlja | Slobodna Bosna\nSRBIJA PONIŽENA U BRISELU: Uprkos insistiranju Francuske, ove države nisu dozvolile otvaranje novog pregovaračkog poglavlja\nIako je bilo očekivano da Srbija prije ljetnje pauze otvori pregovaračko poglavlje 2 koje se odnosi na slobodu kretanja radnika, o tome nije postignut neophodni konsenzus zemalja članica Evropske unije, javio je danas RTS.\nPozivajući se na diplomatske izvore, RTS navodi da Holandija, Belgija, Danska, Švedska, Finska, Njemačka i Bugarska nisu dale zeleno svjetlo za otvaranje poglavlja 2 pozivajući se na nedostatke i kašnjenja u reformama vladavine prava i nedavni izveštaj o Evropske komisije o ovoj oblasti.\nOva odluka znači da Srbija prvi put od početka pregovora o članstvu neće otvoriti nijedno pregovaračko poglavlje tokom jednog šestomesječnog predsjedavanja EU.\nFrancuska se založila za snažnije političko vođenje procesa i upozorila da bi odluka da se ne otvori nijedno poglavlja poslala lošu poruku regionu i mogla da ima posljedice na dijalog Beograda i Prištine, prenose izvori u Briselu.\nSedam zemalja članica ostalo je, međutim, čvrsto pri stavu da je napredak Srbije u ključnim oblastima vladavine prava već duže vrijeme nedovoljan da bi omogućio pozitivnu odluku o otvaranju poglavlja.\nPrema pravilima pregovora Srbije i EU, napredak u poglavljima 23 i 24 o vladavini prava određuje i tempo napretka u svim drugim poglavljima, a zemlje članice mogu da uspore ili čak suspenduju pregovore u cjelini ako u ovim ključnim oblastima nema napretka.


Zahtev za zaštitu prava kojim se osporava sadržina konkursne dokumentacije, Advokatska kancelarija Nevena Stanojević\nZahtev za zaštitu prava se može podneti u toku celog postupka javne nabavke, protiv svake radnje naručioca, osim ako Zakonom o javnim nabavkama nije drugačije određeno, dakle od donošenja odluke o pokretanju postupka do konačnosti odluke o dodeli ugovora, odluke o zaključenju okvirnog sporazuma, odluke o obustavi postupka ili odluke o priznavanju kvalifikacije. Zahtev za zaštitu prava se podnosi naručiocu, a kopija se istovremeno dostavlja Republičkoj komisiji za zaštitu prava u postupcima javnih nabavki, a može se podneti neposredno, preporučenom pošiljkom sa povratnicom, elektronskom poštom ili faksom.\nKada je predmet zahteva za zaštitu prava osporavanje konkursne dokumentacije, važno je napomenuti određene specifičnosti, koje propisuje Zakon o javnim nabavkama.\nPodnosilac zahteva može da podnese zahtev za zaštitu prava u cilju osporavanja sadržine konkursne dokumentacije, ukoliko ima status kandidata, odnosno zainteresovanog lica, tj. lica koje ima interes za dodelu ugovora, odnosno okvirnog sporazuma u konkretnom postupku javne nabavke i koji je pretrpeo ili bi mogao da pretrpi štetu zbog postupanja naručioca protivno odredbama Zakona. Ukoliko je ispunjen ovaj uslov, sledeći je da je podnosilac zahteva, pre podnošenja zahteva kojim osporava sadržinu konkursne dokumentacije, ukazao naručiocu na eventualne nedostatke i nepravilnosti, a naručilac iste nije otklonio. Prema odredbama Zakona o javnim nabavkama, zainteresovano lice može da ukaže naručiocu na eventualno uočene nedostatke i nepravilnosti u konkursnoj dokumentaciji, i to najkasnije pet dana pre isteka roka za podnošenje ponuda, a naručilac je u obavezi da u roku od tri dana od dana prijema zahteva, odgovor objavi na Portalu javnih nabavki i na svojoj internet stranici. Suština ovog zakonskog rešenja je sprečiti podnošenje velikog broja zahteva pre otvaranja ponuda, jer sudeći po dosadašnjoj praksi, većina ukazanih nedostataka bi bila otklonjena, da je na vreme ukazano naručiocu na nedostatke i nepravilnosti. Ukoliko naručilac ne otkloni nedostatke i nepravilnosti na koje mu je ukazano, zainteresovano lice ispunjava uslov da podnese zahtev za zaštitu prava.\nZahtev za zaštitu prava kojim se osporava sadržina konkursne dokumentacije je blagovremen ukoliko je primljen od strane naručioca najkasnije sedam dana pre isteka roka za podnošenje ponuda, a u postupku javne nabavke male vrednosti i kvalifikacionom postupku, ako je primljen od strane naručioca tri dana pre isteka roka za podnošenje ponuda, bez obzira na način dostavljanja. Dakle, za razliku od zahteva za zaštitu prava kojim se osporava odluka o dodeli ugovora (koji je blagovremen ukoliko je podnet u određenom roku od dana objavljivanja odluke, dakle nije važan momenat kada je zahtev fizički pristigao kod naručioca, to može biti i nakon isteka roka, ukoliko je u roku predat pošti, kao preporučena pošiljka), zahtev kojim se osporava konkursna dokumentacija mora biti uručen naručiocu (na jedan od načina koje propisuje Zakon) u roku koji je napred naveden. U tom slučaju neće se primenjivati rešenje iz Zakona o opštem upravnom postupku koje omogućava da podnesak bude dostavljen preporučenom pošiljkom u propisanom roku, a da se kao takav smatra blagovremenim, iako ga je organ primio posle proteka roka za podnošenje.


četvrtak, 14. oktobar 2021. 14:05h\nPredsednik Srbije Aleksandar Vučić obišao je danas fabriku i istraživačko-razvojni centar nemačke fabrike Brose u Pančevu, a planirana ukupna vrednost te investicije je 180 miliona evra.\nS otvaranja kompanije BROSE u Pančevu Pančevo MOJKraj\nIzgradnja fabrike u kojoj se proizvode razni vrste delova za automobile počela je marta prošle godine, a od jula ove, više od 350 zaposlenih da radi u pogonu gde se prizvode električni motori ventilatora za automobilske hladnjake i elektroniku.\nVučić je rekao da fabrika Brose jedna od najboljih investicija u Srbiji jer je među zaposlenima 41 odsto visokokvalifikovanih radnika, a plate su višestruko veće od prosečnih u zemlji.\nIstakao je da Vlada Srbije sa dosta novca pomogla investiciju nemačke kompanije u Pančevu, ali da su očekivanja da će ona doneti „mnogo toga dobrog“ Pančevu, Beogradu i drugim gradovima.\nVerujemo da će izvoz biti godišnje gotovo 500 milona evra do 2025, kada se sve završi. Ovo je velika stvar za Pančevo, ceo Banat, Beograd, ali i celu Srbiju. Kako 'Brose' izgleda, to je neverovatno šta rade, izgleda nadrealno, naveo je Vučić.\nVučić je kazao da će Pančevo dodatno da se razvija, ulaganjem u infrastrukturu i privlačenjem novih investitora.\nKako je rekao, kada nemački investitori negde dođu oni tu ostanu dugoročno, a dolazak "Brosea" je fantastična stvar za Srbiju.\nOvo je jedna od apsolutno najboljih kompanija i fabrka koje smo doveli, istakao je Vučić.\nDržava nije malo pomogla i ponosan sam na tu pomoć. Vama radnici želim da poručim da dugo radite u 'Broseu', da se usavršavate i budete zadovoljni, kao i da imate sigurnu budućnost u našoj Srbiji, poručio je Vučić.\nRekao je da treba izgraditi deo obilaznice od Bubanj Potoka do Vinče, gde će biti izgrađen novi most na Dunavu, i zatim do Pančeva.\nVučić je razgovarao sa radnicima i upoznao se sa procesom proizvodnje "Brosea" u Pančevu. Poručio je da je Pančevo grad u narastanju i da će, zahvaljujući svim investicijama biti jedno od najboljih mesta za život u Srbiji.\nPančevo je grad u narastanju koji će dobiti mnogo i biće jedan od najuspešnijih mesta u Srbiji. Imati Brose, rešeno pitanje Petrohemije..., rekao je predsednik.\nOn je dodao da "Petrohemiji" ide dobro, da je na računu kompanije sada 11 milijardi dinara, odnosno 90 miliona evra, i da danas ne postoji problem u tom smislu, ali da problemi mogu da se jave ubuduće i da je zato potreban strateški partner.\nJer vam dođe drugačiji talas, a čudna je konjuktura u poslovima petrohenije. Zato je važno da sa Rusima taj dogovor završimo i onda su Pančevci najveći deo problema rešili, rekao je Vučić i dodao da će, samim tim, grad imati novca za lokalnu infrastrukturu, puteve, kanalizaciju, vodovod.\nBiće Pančevo jedno od najboljih mesta za život zahvaljujući investicijama. A, da se to poredi sa periodom kada je sve zatvarano... nema mnogo smisla i misilim da to ljudi znaju, rekao je Vučić.\nVučić je prerthodno, po dolasku u "Brose", održao sastanak sa rukovodstvom kompanije.\nDirektor kompanije "Brose" Srbija Roman Strakoš zahvalio je Vladi Srbije, izvršnom potpredsedniku kompanije Brose Urlihu Špangleru i svim zaposlenima u novoj fabrici u Pančevu na pomoći u realizaciji investicije u pančevačkoj Severnoj poslovnoj zoni.\nVeoma sam srećan što smo za ovako kratko vreme od svega 24 meseca, koji uključuju i period kovid krize, uspeli da završimo jedan ovako veliki projekat, rekao je Strakoš tokom posete predsednika Aleksandra Vučića ovoj fabrici.\n"Brose" je od marta 2020. do jula ove godine izgradio proizvodnu halu i istraživačko-razvojni centar površine 60.000 kvadratnih metara u kome 350 zaposlenih proizvodi elektromotore za automobilske hladnjake i elektroniku za auto-industriju.\n"Brose" namerava da investicioni ciklus u Pančevu završi do 2025. godine, kada će imati ukuono 1.100 radnika i godišnji promet od 440 miliona evra.\n"Brose" se odlučio za lokaciju u Pančevu zbog toga što je to razvijen industrijski grad u kome postoji veliki broj kvalifikovanih stručnjaka, a u obližnjem Beogradu i Novom Sadu renomirani univerziteti sa kojima kompanija želi da sarađuje.\nSvečanom otvaranju fabrike BROSE u Pančevu prisustvovao je i gradonačelnik Pančeva, Aleksandar Stevanović koji je ocenio veoma značajnim što je i ova nemačka kompanija za godinu i po dana izgradila fabriku i zaposlila prve radnike.\nVideli ste danas prilikom posete Aleksandra Vučića, prilikom zvaničnog otvaranja kompanije Brose u Republici Srbiji, šta je napravljeno u Pančevu u prethodne dve godine otkako je potpisan ugovor, otkako je 6. marta 2020. godine položen kamen temeljac ove fabrike i danas kada je ona i zvanično počela sa radom i počela proizvodnju ovde u Pančevu u Južnom Banatu u Srbiji. Zaista je velika stvar za sve, velika stvar za Pančevo posebno. Trenutno je 350 zaposlenih u fabrici, od kojih je jedna polovina iz Pančeva. Polovina zaposlenih u BROSE-u trenutno su inžinjeri koji možda imaju i najveću prosečnu platu u Srbiji, kaže Stevanović.\nOn dodaje da je ovo velika stvar kako za Grad Pančevo tako i za sve Pančevo, a posebno za budžet Grada Pančeva.\nOvo je velika stvar za naš grad i naše sugrađane, ali je velika stvar i za budžet Grada Pančeva. Investicije kao što su BROSE, ali i ZF i Gaspromove investicije u Pančevu, ali i sutra dolazak partnera u Petrohemiji su zaista stvarno velike stvari za Grad Pančevo. Dugujemo veliku zahvalnost predsedniku Aleksandru Vučiću što posvećuje ovoliku pažnju Pančevu i što mi danas možemo u skladu sa svim stvarima koje se dešavaju, u Pančevu da planiramo naš budžet sa kojim možemo da naš grad ulepšavamo, unapređujemo u svakom smislu i komunalnom i infrastrukturnom smislu, ali što pre svega možemo da kupujemo nove vrtiće, da gradimo nove vrtiće i na taj način brinemo o našoj deci, rekao je gradonačelnik Stevanović.\nGradonačelnik Pančeva istakao je da dolazak velikih investitora u Pančevo podstiču i sve drugo – pre svega rast cene stambenih kvadrata i smanjenje broja nezaposlenih.\nOvakve stvari podstiču sve drugo. Stopa nezaposlenosti je ispod dvocifrenog procenta i to je nešto što je sjajno da se desilo u Pančevu. U poslednjih dvadeset i trideset godina kada su se fabrike uništavale, taj broj je rastao i bio je iznad 25%. Danas je taj procenat nezaposlenih ispod dvocifrenog broja što je zaista fantastično. Te stvari vuku dalje ostale privredne grane. Mi danas imamo cenu kvadrata u Pančevu koja je drastično porasla u odnosu na neke prethodne godine i sigurni smo da će još rasti sa novim ulaganjima koja ćemo imati u naš grad, sa izgradnjom obilaznice oko Beograda kojom će biti obuhvaćeno i Pančevo, sa konekcijom na autoput odnosno na dva autoputa privredni rast Pančeva će u budućnosti sigurno biti još veći i nadam se da ćemo zaposliti sve ljudi koji danas nemaju posao, zaključio je gradonačelnik Pančeva nakon obilaska fabrike BROSE u Pančevu.\nBrose je porodična kompanija koja u 24 zemlje na 64 lokacije zapošljava oko 26.000 radnika i ostvaruje promet od 6,2 milijarde evra, a svako drugo vozilo u svetu ima delove koji se proizvode u njenim fabrikama.\notvorena fabrika brose\nGlumci iz filma „Južni vetar 2 – Ubrzanje“ gostovali u Pančevu


Konferencija za IBR u Mađarskoj – EGER\nNa severu Mađarske, u poznatom banjskom i vinskom mestu Egeru, u prelepom hotelu „Park & Eger“, održana je konferencija za ispitivanje bez razaranja (IBR) od 22.-24.03.2017.god., koju je odlično organizovalo mađarsko društvo za IBR (MAROVISZ). SDIBR su predstavljala dva učesnika, Goran Sofronić (predsednik SDIBR-a) i član upravnog odbora SDIBR-a, Ana Nanut. Zajedničkim radom Zavod Cert Pers-a i SDIBR-a , pod nazivom „Sertifikacija u Zavod Cert Pers-u“, predstavljen je istorijat i rad SDIBR-a, kao i aktivnosti jedinog akreditovanog sertifikacionog tela u Srbiji prema SRPS EN ISO 9712:2013, Zavod Cert Pers-a.\nNa konferenciji je predstavljeno više od 40 radova, a prisustvovalo je oko 120 učesnika. 13 sponzora se predstavilo na malom „sajmu“ IBR-a i podržalo finansijski konferenciju, a najznačajniji su svakako bili General Electric (GE) i Oserix, koji su za učesnike upriličili i gala večere.\nPredsednik MAROVISZ-a, koji je ujedno i predsednik EFNDT-a, Peter Trampuš, zajedno sa svojim kolegama iz upravnog odbora, pokazali su izuzetno gostoprimstvo prema članovima SDIBR-a, te ih pozvali na narednu konferenciju u cilju jače regionalne saradnje u oblasti IBR-a.


Muškarac iz Broda prvi osumnjičeni za NOVO KRIVIČNO DELO: Proganjao ženu koju ne poznaje\nPrvi slučaj krivičnog dela proganjanja, koji je novina u Krivičnom zakoniku RS, prijavljen je policiji u Brodu.\nSada je na potezu tužilaštvo koje treba da odluči da li će muškarac, koji je osumnjičen da je proganjao stariju ženu od sebe, odgovarati za ovo krivično delo i biti kažnjen novčano ili zatvorskom kaznom.\nPo informacijama iz PU Doboja, Okružnom javnom tužilaštvu podnesen je izveštaj protiv G.K. iz Broda zbog sumnje da je proganjao žensku osobu.\n- Za prijavljenog se sumnja da je tokom prošle i ove godine uhođenjem uznemiravao žensku osobu koja sa njim nije želela da uspostavi kontakt – rekli su u PU Doboj.\nOd izvora bliskih istrazi saznajemo da su se osumnjičeni i žena poznavali samo iz viđenja, nisu imali nikakav kontakt i nisu se uopšte družili. Nisu imali zajednične prijatelje, ali je on često bio u njenoj blizini.\n- On se uvek pojavljivao na mestima gde je ona dolazila. Bio je na lokacijama kojima se ona kretala, a prijavljeno da je dolazio i do mesta gde živi – saznajemo od našeg izvora iz policije.\nAko se dokaže da je proganjao ženu, G.K. mogao bi da bude novčanom kaznom ili do dve godine zatvora.\nOva kazne predviđena je članom 144. Krivičnog zakonika RS u kojem je navedeno da onaj ko uporno i kroz duže vreme prati ili uhodi drugu osobu, direktno ili preko treće osobe nastoji ili uspostavi neželjeni kontakt koji kod te osobe izaziva promene životnih navika, teskobu ili strah za vlastitu ili bezbednost bliskih osoba.\nOd naših sagovornika saznajemo da ova odredba zakona predviđa proganjanje na svaki način, ne samo ličnim kontaktom.\n- To podrazumeva proganjanje i putem telefona, ali i na društvenim mrežama. Osobe koje se osećaju ugroženo to obavezno treba da prijave, a da li će se to okaraterisati kao krivično delo stvar je tužilaca, koji odlučuju da li je neka osoba trpi proganjanje – kaže naš izvor.\nPo ovom članu proganjanje predviđa kazne zatvora od 6 meseci do 3 godine za bračne i vanbračne parnere, bilo da su u braku ili su razvedeni, za one koji proganjaju decu ili osobe sa kojom su u intimnoj vezi.\nI zakonodavstvo Srbije takođe ima krivično delo proganjanje, a svi koji se osete uznemireno, ugroženo ili uplašeno jer ih neka osoba protiv njihove volje prati, uhodi ili kontaktira to mogu da prijave.\nU Hrvatskoj je ova oblast definisana kroz krivično delo “nametljivo ponašanje”.\nZnak da neka osoba uhodi drugu na društvenim mrežama jeste da, iako se ne poznaju dobro ili se nikada nisu upoznali, uvek ostavlja komentare na sve što neko objavi, pa čak i na objave stare nekoliko godina.\nKonstantno šalju razne poruke, mada na njih nikada ne dobiju odgovor, šalju zahteve za razne igrice i stranice igrice i ne obaziru se na to što ih druga strana ignoriše.\nNajbolje ih je izbrisati i blokirati, a ako i pored toga nađu način za komunikaciju, o tome treba obavestiti policiju.\nNovo krivično delo


Dara Bubamara promovisala novi spot – Poznati.info\nDara Bubamara promovisala novi spot (VIDEO)\nDara Bubamara promovisala je spot za svoju novu pesmu „Karera“, koja je, kako je ona rekla njena autobiografska pesma. Iako je njena poslednja pesma “Kraj i tačka“ bila tipičan narodnjak i sa njom je napravila veliki uspeh, Dara je rešila da se ponovo okuša u modernom ritmu.\nU spotu Dara je isprobala novi stajling, te ima i dugu i kratku kosu, a spot je sniman na Novom Beogradu. Muziku i tekst radili su Cobi i Rasta, a za produkciju videa bilo je zadužen Exitown.\nKako saznajemo, pevačica planira da ispromoviše spot na svim TV stanicama, a u planu je i promocija za kolege i medije.


Obustavlja se eksproprijacija na izgradnji dijela Sarajevske zaobilaznice - Akta.ba\nObustavlja se eksproprijacija na izgradnji dijela Sarajevske zaobilaznice\n25.04.2014. 14:05 / Izvor: eKapija.ba\nObustavlja se postupak javnih nabavki za izgradnju dijela Sarajevske zaobilaznice LOT 3B zbog naredbe načelnika Općine Ilidža Senaida Memića o obustavi postupka eksproprijacije. Odgađanjem izgradnje LOT-a 3B doći će do otežanog saobraćajnog pristupa autocesti na Koridoru Vc iz pravca Sarajeva.\nJavnom preduzeću Autoceste FBiH je dostavljeno Rješenje o zabrani postupanja u postupku eksproprijacije na Koridoru Vc kojim je načelnik Općine Ilidža svojim službenicima naredio da obustave sve aktivnosti u vezi sa eksproprijacijom nekretnina na trasi Koridora Vc.\nTokom postupka eksproprijacije JP Autoceste FBiH je nailazilo ucjenjivanje i nerazumjevanje načelnika Memića koji nije htio da provodi postupak eksproprijacije i uslovljavao dalji rad plaćanjem naknade za zemljište za koje ne postoji zakonska obaveza (plaćanje naknade Zemljoradničkoj zadruzi Ilidža za zemljište koje je u državnom vlastištvu). Ovim je preduzeće dovedeno u situaciju da ne može završiti postupak ekproprijacije na dijelu Sarajevske zaobilaznice na LOT 3B te okončati postupak ugovaranja na ovoj dionici.\nU skladu sa Zakonom o eksproprijaciji, postupak provođenja eksproprijacije radi izgradnje saobraćajne infrastrukture je prioritetan u odnosu na druge postupke eksproprijacije.\nPodsjećamo da je dio Sarajevske zaobilaznice LOT 2A koji grade JP Ceste FBiH već godinama u problemima zbog neriješenih imovinskih odnosa i više bankrota izvođača radova na ovoj dionici.\nJP Autoceste FBiH je o nastaloj situaciji obavijestilo Vladu Federacije BiH s obzirom da se radi o općem interesu za Federaciju BiH, Federalno pravobranilaštvo i Upravnu inspekciju Federalnog ministarstva pravde. Upućen je i dopis općinskom načelniku u kojem smo najavili podizanje krivične prijave protiv njega ukoliko nastavi sa realizacijom naredbe o obustavi postupka eksproprijacije čime se ugrožava javni interes.\nDio Sarajevske zaobilaznice koji grade JP Autoceste FBiH će biti završeno i pušteno u promet 01.07.2014. godine, ali će građanima biti otežan pristup iz grada Sarajeva na autocestu.\n#eksproprijacija na izgradnji dijela Sarajevske zaobilaznice


Kontroverzni "Pogrebnik" na BELDOCS festivalu ~ Mreza Kreativnih Ljudi\n29.4.14 desavanja, festivali, film No comments\nTrafiking umrlih - Koliko košta sahrana u Evropi, a koliko u Srbiji, i kako iz inostranstva dopremiti leš bliske osobe? Odgovore na ovakva, pomalo bizarna pitanja, između ostalog pruža film Pogrebnik na ovogodišnjem festivalu Beldocs.\nOstvarenje "Pogrebnik" Dragana Nikolića možete pogledati u okviru Srpskog takmičarskog programa na festivalu Beldocs u subotu, 10. maja u Dvorani kulturnog centra s početkom od 21 čas, kao i u nedelju, 11. maja u bisokopu Fontana u 17 časova.\nPogrebno preduzeće Drnda internacional, nazvano po njegovom osnivaču i vlasniku, u Srbiju dovozi preminule gasterbajtere. Već 20 godina Drndini mercedesi pojavljuju se na vratima bilo koje kuće u Evropi u roku od 48 časova nakon prijave smrtnog slučaja. Drnda internacional je apsolutni lider u ovom nesvakidašnjem, ali unosnom biznisu, njegove reklame emituju se na stranim televizijama, a vozni park sada broji 26 pogrebnih limuzina.\nIgrom slučaja Drndina ćerka i zet, takođe gasterbajteri, ostaju bez dobro plaćenih poslova u velikim internacionalnim kompanijama. Mučeni nostalgijom i lošom ekonomskom perspetkivom u zemlji trenutnog prebivališta, rešavaju da se vrate u otadžbinu i zaposle u Drndinom preduzeću. Snovi o izgubljenoj domovini se, međutim, drastično razlikuju od surove realnosti.\nOva srpsko-nemačko-finsko-norveško-slovenačka korpodukcija ostvarila je sjajan prijem kod publike na prestižnim evropskim festivalima. Dragan Nikolić, jedan od naših najrenomiranijih reditelja dokumentarnog filma, kaže da mu je posebno drago što film nije primljen „u fazonu: Balkan, Srbija, ludilo, crni humor i zezanje”. Umesto toga ostvaren je korektan emotivni odnos sa internacionalnom publikom.\nGlavnu pokretačku snagu produkcijske kuće Prababa, u kojoj su realizovani i raniji, obilno nagrađivani filmovi Dragana Nikolića, čini njegova supruga Jovana.


12. godina nezavisnosti Kosova: Brojni izazovi pred novoformiranom Vladom Albina Kurtija | TRT Bosanski\n12. godina nezavisno...\n17.02.2020 ~ 15.06.2020\nDvanaestu godišnjicu proglašenja nezavisnosti Kosovo dočekuje s novofrmiranom Vladom koju predvodi Albin Kurti i sa pojačanim američkim pritiskom da se takse na uvoz robe iz Bosne i Hercegovine i Srbije ukinu, kako bi se stvorili uslovi za nastavak dijaloga sa Srbijom.\nDijalog Kosova i Srbije trebao bi da se okonča mirovnim sporazumom, ali niko ne može predvidjeti kada bi se to moglo desiti. Bez sporazuma sa Srbijom, Kosovo teško može postati član Ujedinjenih nacija, kao i ostalih važnih međunarodnih organizacija, poput INTEROL-a i UNESCO-a.\nBivši premijer Kosova Ramush Haradinaj, koji je takse uveo u novembru 2018. godine, nakon što je Srbija spriječila učlanjenje Kosova u najveću svjetsku bezbjednosnu organizaciju INERPOL, tvrdi da je cilj taksi zapravo bilo sprječavanje pokušaja predsjednika Kosova Hašima Tačija i predsjednika Srbije Aleksandra Vučića da teritorijalno podijele Kosovo.\nPodjela Kosova nikada zvanično nije bila na pregovaračkom stolu, ali su se na o temi izjasnili svi relevantni međunarodni faktori. I dok su Sjedinjene Američke Države rekle da će podržati svaki sporazum s kojim se slože obje strane, Njemačka je bila izričito protiv bilo kakve podjele Kosova.\nDa bi došlo do sporazuma, strane prvo moraju sjesti za sto. Za nastavak dijaloga, Beograd traži da Kosovo ukine takse, dok Priština traži da Srbija prestane sa lobiranjem za povlačenje priznanja.\n- Zamena taksi za reciprocitet -\nNovi premijer Albin Kurti, izabran dvije nedjelje, prije proslave Dana nezavisnosti, najavio je da će takse od 100 posto ukinuti i uvesti reciprocitet sa Srbijom, ali još nije razjašnjeno šta bi sve recirocitet obuhvatio.\nNova predsjednica Skupštine Kosova Vjosa Osmani ističe da reciprocitet nije ništa drugo nego implementacija više od 30 sporazuma postignutih u dijalogu Kosova i Srbije, koji je uz posredovanje Evropske unije započeo još 2011. godine s ciljem normalizacije odnosa dvije zemlje.\nNa Kosovu se kao konačan sporazum vidi obostrano priznanje Kosova i Srbije, dok u Srbiji i dalje tvrde da nikada neće priznati nezavisnost Kosova.\nPrioriteti i Kosova i Srbije su učlanjenje u Evropsku uniju, a do toga ne može doći bez postizanja konačnog mirovnog sporazuma između dvije zemlje. To za mnoge evropske lidere znači da Srbija mora da prizna Kosovo prije nego što se učlani u Evropsku uniju.\nKosovo u procesu evropskih integracija jako zaostaje za Srbijom, ali je zbog svog specifičnog statusa mnogo kasnije i započelo svoj evropski put. Trenutno Kosovo ima potpisan Sporazum o stabilizaciji i pridruživanju sa EU-om, ali je jedina zemlja na Balkanu čiji građani ne mogu da putuju u Evropu bez viza.\nOd 28 zemalja članica EU-a, pet još nije priznalo Kosovo. To su Španija, Rumunija, Slovačka, Kipar i Grčka.\n- Povlačenje priznanja zbog lobiranja Srbije -\nNa sajtu Ministarstva inostranih poslova Kosova piše da je Kosovo za proteklih 12 godina postojanja priznalo 116 država svijeta, među kojima su i najveće svjetske sile poput Sjedinjenih Američkih Država, Njemačke, Francuske, Velike Britanije, Italije, Turske, Japana, Kanade, Australije, kao i susjedne zemlje Albanija, Sjeverna Makedonija i Crna Gora. Od zemalja zapadnog Balkana, pored Srbije, Kosovo nije priznala ni Bosna i Hercegovina.\nS druge strane, Kosovo nisu priznale stalne članice Savjeta bezbjednosti UN-a Rusija i Kina, koje imaju pravo veta, odnosno mogu da spriječe prijem Kosova u Ujedinjene nacije (UN).\nPrema listi priznanja objavljenoj na na veb sajtu MIP-a Kosova, Barbados je posljednja zemlja koja je priznala Kosovo i to pre dvije godine.\nMeđutim, brojka od 116 priznanja danas je upitna zbog povlačenja priznanja od nekih manjih zemalja, koja su se desila kao rezultat intezivnog lobiranja zvaničnog Beograda.\nŠef srbijanske diplomatije Ivica Dačić tvrdi da je 14 zemalja povuklo priznanje i da su to Gana, Burundi, Lesoto, Sao Tome i Principe, Surinam, Liberija, Papua Nova Gvineja, Komonvelt Dominika, Grenada, Gvineja Bisao, Unija Komora, Solomonska ostrva, Madagaskar i Palau. Zvanična Priština, međutim, to nije potvrdila.\n- Veliki uspjesi kosovskih sportista -\nKosovo je za predhodnih 12 godina učlanjeno u mnoge međunarodne i regionalne organizacije i inicijative, poput Međunarodnog monetarnog fonda, Svjetske banke, Evropske banke za obnovu i razvoj i mnogih drugih.\nI pored velikog rada Srbije da spriječi prijem Kosova, Kosovo je učlanjeno u gotovo sve svjetske i evropske sportske organizacije, kao što su Međunarodni olimpijski komitet, FIFA-a, UEFA-a, FIBA-a i druge, a kosovski sportisti su već postigli zavidne rezultate i tako postali najbolji ambasadori svoje države u svijetu.\nKosovska džudistkinja Majlinda Kelmendi osvojila je u avgustu 2016. godine zlato u kategoriji do 52 kilograma u Rio de Janeiru i tako donela prvu olimpijsku medalju u historiji Kosova.\nKosovska fudbalska reprezentacija, koja se takmiči u kvalifikacijama za Evropsko prvenstvo 2020. godine, po oceni većine stručnjaka bila je najveće otkriće prošle godine. Nije uspjela da se plasira direktno iz svoje grupe na finalno takmičenje, ali svoju šansu će potražiti u baražu, koje će se održati narednog mjeseca.\nIme Kosova po svijetu su pronele i velike muzičke zvijezde Rita Ora i Dua Lipa, koje su porijeklom sa Kosova.\n- Specijalni sud jedan od izazova -\nEkonomski razvoj, borba protiv korupcije i organizovanog kriminala, unapređenje zdravstva i obrazovanje i sprječavanje odliva mladih iz zemlje, neki su od glavnih izazovima koji su pred Kosovom.\nNišta manji izazov je i rad Specijalnog suda za Kosovo, koji je formiran kako bi se istražili navodi iz Izvještaja Savjeta Evrope iz 2011. godinu, koji obuhvataju teška kršenja međunarodnog prava za vrijeme i neposredno nakon rata na Kosovu, koje pominje u svom izvještaju švajcarski senator Dik Marti.\nTokom prošle godine (2019) i početkom ove (2020), gotovo 300 pripadnika bivše Oslobodilačke vojske Kosova (OVK) pozvano je na saslušanje od strane Specijalnog tužilaštva u Hagu, a među njima su i visoki komandanti OVK-a Kadri Veseli, sadašnji predsednik Demokratske partije Kosova, i Ramush Haradinaj, predsjednik Alijanse za budućnost Kosova.\nUpravo poziv koji je Haradinaj dobio iz Haga bio je razlog njegove ostavke na mjesto premijera Kosova i to je odvelo Kosovo prošle godine na prijevremene parlamentarne izbore, održane 6. oktobra.\nIzbori su doveli do promene vlasti na Kosovu, jer su pobijedile opozicione partije Pokret “Samoopredeljenje” Albina Kurtija i Demokratski savez Kosova (LDK) Ise Mustafe. Te dve partije su nakon tri mjeseca pregovaranja uspjele da postignu koalicioni sporazum i Kosovo je 3. februara 2020. dobilo novu Vladu na čelu sa premijerom Albinom Kurtijem, dok je za predsjednicu Skupštine Kosova izabrana Vjosa Osmani, potpredsjednica LDK-a.\n- Hronologija nezavisnosti Kosova -\nKosovo je od juna 1999. bilo pod protektoratom UNMIK-a, Mirovne misije Ujedinjenih nacija, nakon što je NATO bombardovao Srbiju zbog kontinuirane diskriminacije, kršenja ljudskih prava i potom etničkog čišćenja Albanaca od strane režima Slobodana Miloševića.\nU koordinaciji sa međunarodnim partnerima, SAD-om i vodećim zemljama EU-a, Kosovo je 17. februara 2008. godine proglasilo nezavisnost na osnovu Sveobuhvatnog Ahtisarijevog plana.\nNa zahtjev Srbije, 22. jula 2010. Međunarodni sud pravde u Hagu saopštio je svoje mišljenje da proglašenje nezavisnosti Kosova nije u suprotnosti sa međunarodnim pravom. Mišljenje Međunarodnog suda pravde dovelo je do usvajanja Rezolucije u Ujedinjenim nacijama (septembra 2010) kojom se Priština i Beograd pozivaju na dijalog uz posredovanje Evropske unije.\nDijalog je počeo 2011. godine, a glavni Briselski sporazum postignut je 19. aprila 2013. godine. Taj sporazum omogućio je ukidanje srpskih paralelnih institucija na sjeveru Kosova i održavanje lokalnih izbora po kosovskom sistemu u četiri opštine na sjeveru Kosova sa većinskim srpskim stanovništvom.\nSporazumi iz Brisela doveli su, pored ostalog, do integracije pravosudnog sistema na cijeloj teritoriji Kosova, integrisane kontrole graničnih prelaza i priznanja kosovskih dokumenta od strane Beograda tako da Kosovari mogu da putuju u Srbiju i kroz Srbiju u treće zemlje.\nMeđutim, mnogi od postignutih sporazuma samo su djelimično ili uopšte nisu realizovani u praksi, kao što su sporazumi o energetici i otvaranju glavnog mosta na rijeci Ibar koji deli grad Mitrovicu na južni većinski albanski i sjeverni većinski srpski deo.\nTakođer nije sproveden ni sporazum o formiranju Zajednice opština sa srpskom većinom na Kosovu (ZSO), za koji je decembra 2015. godine Ustavni sud Kosova odlučio da nije u potpunosti u skladu sa Ustavom Kosova. Sporazumu o formiranju ZSO snažno se suprostavio tada opozicioni Pokret “Samoopredjeljenje”, koji je više puta upotrebio suzavac u skupštinskoj sali kako bi sprečio implementaciju.\nPred novom Vladom Kosova, koju predvodi upravo “Samoopredjeljenje” i u kojoj prvi put nakon rata nisu partije koje dolaze iz takozvanog “ratnog krila”, stoje brojni izazovi, a jedan od najvećih je, po ocjeni mnogih, dalja izgradnja kosovske državnosti, jačanje Kosova na unutrašnjem i međunarodnom planu i, svakako, dijalog sa Srbijom kako bi se postigao konačni sporazum između dvije zemlje.\nČetvrti dan protesta u Beogradu: Demonstranti srušili ogradu pred Skupštinom, oterali novinare\n- Demonstranti koji su probili ogradu oterali su novinare i snimatelje ispred ulaza u nameri da im onemoguće da zbeleže šta se tamo dešava\nNakon niza incidenata, policajci krenuli u rasterivanje demonstranata U Beogradu\nPolicija je bacila suzavac nakon što su demonstranti ponovo bacali petarde i baklje na njih, te ih gađali kamenjem ispred Skupštine Srbije\nOptuženi Ostoja Prpoš tereti se da je radi sticanja nezakonite imovinske koristi, preko teritorije BiH, nezakonito transportovao ilegalne migrante, državljane Sirije\nMemorijalni projekat "Što te nema": Fildžani simboliziraju hiljade ubijenih Srebreničana\nProjekat je napravljen od fildžana u koji se u znak sjećanja na žrtve genocida iz 1995. godine sipa kafa. U postavljaju ovog spomenika u znak odavanja počasti žrtvama srebreničkog genocida učestvovali su i volonteri iz različitih dijelova BiH


HITNO! POSAO Fizički Nova Pazova - 172 aktuelna posla - Oglasi za posao Jooble\nPosao Fizički Nova Pazova\n...tražimo omladince do 30. godina za poziciju Pomoćnog magacionera u logističkom centru, za kompaniju u Novoj Pazovi. Opis posla: -Fizički poslovi na povratima robe Profil kandidata: -Omladinci do 30. godine -Neophodna sanitarna knjižica -Motivacija -Fizička...\n...tražimo omladince do 30. godina za poziciju Pomoćnog magacionera u logističkom centru, za kompaniju u Novoj Pazovi. Opis posla: -\tFizički poslovi na povratima robe Profil kandidata: -\tOmladinci do 30. godine -\tNeophodna sanitarna knjižica -\tMotivacija -\tFizič...\n...odnose na Beograd, Novi Sad, Niš, Kragujevac i ostale velike gradove u Srbiji. Poslovi preko omladinske zadruge kreću se od manuelnih i fizičkih poslova pa do visoko-intelektualnih poslova. Za potrebe poslodavca iz Nova Pazova tražimo radnike na radnom mestu:...\n...odnose na Beograd, Novi Sad, Niš, Kragujevac i ostale velike gradove u Srbiji. Poslovi preko omladinske zadruge kreću se od manuelnih i fizičkih poslova pa do visoko-intelektualnih poslova. Za potrebe poslodavca iz Beograda tražimo radnike na radnom mestu: DEKLARISANJE...\n...odnose na Beograd, Novi Sad, Niš, Kragujevac i ostale velike gradove u Srbiji. Poslovi preko omladinske zadruge kreću se od manuelnih i fizičkih poslova pa do visoko-intelektualnih poslova. Za potrebe poslodavca iz Beograda tražimo radnike na radnom mestu: RADNIK U...\nprodavac kasir Nova Pazova


Ministar spoljnih poslova Sergej Lavrov je na sastanku sa beloruskim liderom Aleksandrom Lukašenkom skrenuo pažnju na činjenicu da je Ruska Federacija spremna da podrži predsednikove inicijative u pogledu Belorusa. Pored toga, prema rečima Lavrova, Zapad pokušava da se umeša u poslove Moskve i Minska.\n„Usvajaju se dokumenti (na Zapadu) o promociji demokratije, to već postoji u Rusiji, a sada su isti dokument već uveli u Kongres SAD za Belorusiju. Stoga, mi to prihvatamo mirno, imamo saveznu državu. Na nama je da se zaštitimo, kako da odbranimo svoju nezavisnost“, rekao je Lavrov.\n„Izneli ste niz inicijativa koje su, verujem, veoma važne za belorusko društvo. Predsednik Putin je više puta naglasio da smo zainteresovani za to da se te inicijative održe. Ako možemo da učinimo nešto da ih podržimo, mi smo uvek otvoreni za ovo“, rekao je Lavrov, prenose RIA Novosti.\n„Razgovarali smo o odnosima koji se razvijaju između naših zemalja i Zapada, NATO-a, EU, SAD-a. Iskreno, vidimo neprijateljski odnos prema Rusiji i Republici Belorusiji. Vidimo pokušaje aktivnog uticaja na unutrašnje procese u našim zemljama i zapadni lideri ovo ne kriju previše“, objasnio je Lavrov.


BalkanMagazin :: NIS dodelio stipendije darovitim studentima novosadskog Univerziteta\nutorak, 19. april 2022 15:24\nKompanija NIS dodelila je nove stipendije studentima Univerziteta u Novom Sadu, koji su za stipendije aplicirali u okviru konkursa Fonda za stipendiranje i podsticanje napredovanja darovitih studenata i mladih naučnih radnika i umetnika. (Foto: NIS)\nPet novih stipendista NIS-a su Jelena Ćulibrk i Jelena Kovač sa Tehnološkog fakulteta, smer Naftno-petrohemijsko inženjerstvo i Dejan Dejanović, Miloš Aćimović i Milica Stojanović sa Tehničkog fakulteta „Mihajlo Pupin“u Zrenjaninu, smer Industrijsko inženjerstvo u eksploataciji nafte i gasa.\nProf. dr Zoran Milošević, pokrajinski sekretar za visoko obrazovanje i naučnoistraživačku delatnost naveo je ovom prilikom da je NIS kompanija koja ogromnim doprinosom BDP-u, ali i našem razvoju, pokazuje koliko joj je stalo do budućnosti, navodi se u saopštenju naftne kompanije.\n„Danas potpisujemo pet ugovora i to je važna poruka koju šaljemo. Pored stipendija nadamo se i uveren sam da ovi mladi ljudi u budućnosti mogu biti obuhvaćeni radom kompanije, pre svega u razvojnom sektoru. Ovo je dobar primer i poziv drugim kompanijama da postanu deo projekta, usmerenog na talentovane i izuzetne studente”, naveo je Milošević.\nVadim Smirnov, zamenik generalnog direktora NIS-a, podsetio je da, osim stipendiranja, kompanija nastoji i da mladim stručnjacima obezbedi i radna mesta.\n„Na to gledamo kao na sinergiju - ne samo što im obezbeđujemo stipendiju, znanje i kompetentnost, već im obezbeđujemo i budućnost. Posle dve teške godine iza nas koje su prošle u pandemiji i krizama u naftnoj industriji, naša kompanija nije odustala od ovog programa. Nismo smanjili budžete, niti saradnju sa fakultetima i zbog toga sam ponosan na nas i na strateški karakter ovog programa“, rekao je Smirnov.\nMilica Stojanović, student osnovnih studija na Tehničkom fakultetu „Mihajlo Pupin“, kaže da joj stipendija predstavlja nagradu za naporan rad i višegodišnji trud i da im je ona svima motivacija da nastave da rade na sebi i da svakim danom budu sve bolji i bolji.\nJelena Ćulibrk, student master studija na Tehnološkom fakultetu, navodi da im je ova stipendija potrebna kako bi se uložen napor, rad i trud cenili, ali i kao motivacija za neke buduće više ciljeve.\n„U ovoj profesiji je potrebno da sami želimo da istražujemo, da se bavimo nečim višim, s obzirom na to da nam se struka svodi na određene proizvodne procese, što je već samo po sebi jako veliki izazov“, navela je Jelena Ćulibrk.\nKompanija NIS dodeljuje stipendije preko Fonda za darovite studente Univerziteta u Novom Sadu od 2010. godine.\nStipendije se dodeljuju najboljim studentima osnovnih i master studija. Saradnja sa Fondom odvija se u okviru NIS-ovog programa „Energija znanja“.\nNIS je do sada stipendirao preko 60 studenata novosadskih fakulteta na smerovima od interesa za poslovanje kompanije. Takođe, uz podršku NIS-a, posredstvom programa „Energija znanja“, akreditovan je novi studijski smer „Industrijsko inženjerstvo u eksploataciji nafte i gasa“ na Tehničkom fakultetu „Mihajlo Pupin“ u Zrenjaninu.\nNIS sarađuje i sa Tehnološkim fakultetom u Novom Sadu, a neke od aktivnosti su unapređenje nastavnih planova i aktivnosti na smeru „Naftno-petrohemijsko inženjerstvo“.


Počinje manifestacija Muzeji za 10 | Novine Toronto\nU okviru manifestacije "Muzeji za 10", koja je počela 12. maja, tokom sedam dana besplatnog programa biće obeleženi i Međunarodni dan muzeja, Evropska noć muzeja i Nacionalna nedelјa muzeja, u 50 gradova i mesta širom Srbije, saopštili su organizatori.\nU saopštenju se navodi da će građani izložbe "od kojih se mnoge mogu videti samo tih dana", kao i druge prateće programe, moći da pogledaju u preko 100 muzeja i sličnih institucija.\nPosetioci su pozvani da učestvuju u nagradnom konkursu "Predstavi svoj omiljeni muzejski predmet" kroz kratku video formu, ne dužu od tri minuta.\nNajkreativniji će biti nagrađen, a svi radovi biće podeljeni na društvenim mrežama.Kako je najavljeno u okviru manifestacije "Muzeji za 10", koja traje do 18. maja, Evropska noć muzeja biće obeležena u subotu 15. maja.\nOrganizatori navode da je manifestacija "nacionalna muzejska inicijativa, najveća u Srbiji i jedinstvena u Evropi", koja se ove godine održava po sedmi put pod pokroviteljstvom Ministarstva kulture i informisanja a koordinira je Nacionalni komitet Međunarodnog saveta muzeja – ICOM Srbija.


UNS :: DNV-UNS :: Preventivna uloga medija: Novinari su dužni da izveštavaju o preblemima bolesti zavisnosti / print=true\nNaslovna | Aktuelno | DNV-UNS | Preventivna uloga medija: Novinari su dužni da izveštavaju o preblemima bolesti zavisnosti\nPreventivna uloga medija: Novinari su dužni da izveštavaju o preblemima bolesti zavisnosti\nMediji senzacionalistički izveštavaju o posledicama narkomanije. Kršeći novinarski kodeks zarad gledanosti i tiraža mediji štetno utiču na javnost, posebno na mlađu populaciju, zaključak je radionice ,,Uloga medija u izveštavanju o prevenciji bolesti zavisnosti“, u izdavačkoj kući „Prometej“ u Novom Sadu.\nNa radionici, koju je organizovalo Udruženje novinara Srbije sa svojim ogrankom Društvom novinara Vojvodine (UNS-DNV), govorili su novinarka Tanja Grubač i predstavnik Specijalne bolnice za bolesti zavisnosti „Vita“ i Centra za podršku osetljivim grupama iz Novog Sada Stevan Kvas.\nPredavači su bili saglasni da o prevenciji bolesti zavisnosti, poput narkomanije, kockanja i alkoholizma, mediji retko izveštavaju.\nNovinarka Tanja Grubač godinama, u saradnji sa stručnim licima, kontinuirano izveštava o pogubnim posledicama uzimanja psihoaktivnih supstanci, zabludama koje su najčešće, ali i mogućim rešenjima.\n,,Na novinarima je da podignemo svest o tome da je konzumiranje psihoaktivnih supstanci smrtonosno i da ukažemo na to gde treba potražiti pomoć jer, iako je bolest zavisnosti hronična bolest, ona je izlečiva“, istakla je Grubač i dodala da je bitno da se pomoć potraži na vreme.\nGovoreći o primerima dobre i loše prakse Grubač je rekla da mediji izveštavaju tek posle velikih tragedija, da je tada medijski prostor posvećen konkretnom događaju, a ne dubljoj analizi uzroka koji su doveli do tragičnog ishoda.\nGrubač je napomenula da je i dalje prisutna zabluda, za koju su donekle i mediji krivi, da narkomanija nije bolest i da se narkotici mogu ponekad uzimati.\n,,Iskustva ‘Vite’, koja deceniju radi istraživanja i radionice u osnovnim i srednjim školama govore da je rana prevencija najbolji pristup. Sa maloletnicima treba direktno pričati, jer se veliki broj zavisnika javlja već među tinejdžerima od 13 do 17 godina. Polovina mladih zna gde se može nabaviti droga, a većina zna nekog ko već uzima narkotike“, napomenuo je Stevan Kvas.\nPrema informacijama sa kojim Kvas raspolaže povećao se broj zavisnika u Srbiji, ali i u regionu. Na posletku, istakao je, da je veoma bitno i da roditelji dobiju pravu informaciju jer su oni često manje obavešteni i upućeni u ovaj problem od dece.\nKvas sarađuje sa medijima, ali smatra da nedostaje kvalitetniji sadržaj posvećen ovoj temi, posebno za mlađu populaciju. Dodaje da su za kreiranje kvalitetnog medijskog sadržaja u oblasti preventivnog delovanja potrebni adekvatni sagovornici, eksperti za određene vrste rizičnih ponašanja, ali i dobra informisanost i osposobljenost novinara za pristup osetljivim grupama i temama.\nTokom radionice, posetioci su aktivno učestvovali. Postavljali su pitanja i prisećali se određenih emisija koje su ranije postojale i koje sada nedostaju u medijima.\nMeđu predlozima učesnika radnionice bio je i taj da u izveštavanje treba uključiti i bivše zavisnike koji posle perioda rehabilitacije žele da rade sa mladima, koji uglavnom vrlo iskreno i direktno pričaju o svom iskustvu i mogu na pravi način da mlade upoznaju sa rizičnim ponašanjem, uzrocima problema i mogućnostima prevencije i zaštite.\nModeratori radionice bili su novosadski novinari Predrag Rava i Boris Pavlov.\nCilj ove radionica bio je unapređenje medijskog profesionalizma kroz jačanje stručnih kapaciteta novinara i njihovo povezivanje sa stručnim kadrom koji se bavi prevencijom bolesti zavisnosti.\nRadionice su deo projekta ,,Prevencija u medijima – uloga medija u izveštavanju o prevenciji bolesti zavisnosti i zaštiti u kriznim situacijama“ koji je podržao Pokrajinski sekretarijat za kulturu, javno informisanje i odnose s verskim zajednicama. Stavovi izneti u projektu nužno ne izražavaju stavove sekretarijata.


03/13/2018 19:41 Svet Planeta Video\nOproštajni govor Reksa Tilersona (Foto: JuTjub)\nTilerson je u govoru održanom u "brifing sobi" Stejt deartmenta nabrojao sve "uspehe" spoljnopolitičkog odeljenja američke administracije pod njegovim rukovodstvom.\nMeđu tim "uspesima", Tilerson je pre svega izdvojio "maksimalni pritisak" koji je izvršen nad Severnom Korejom i koji je, prema njegovim rečima, primorao rukovodstvo te zemlje da "pristane na pregovore", a uz pomoć "širokog spektra sankcija koji je pokazao svoju efikasnost" po tom pitanju.\nGovoreći o Rusiji, Tilerson je rekao da je ponašanje Moskve "problematično" i poručio Kremlju da "mora pažljivo da procenjuje svoje akcije u najboljem interesu ruskog naroda, ali i sveta".\n- Izolacija Rusije, nije ni u čijem interesu, ipak je dodao odlazeći šef američke diplomatije.\n- Ipak, ostalo je da se uradi još mnogo toga u Siriji, kao i na stabilizaciji Iraka, poručio je Tilerson, dodajući da je usvajanje američke Strategije za južnu Aziju nateralo talibane na mirne pregovore sa vlastima u Avganistanu.\nIstovremeno sa otpuštanjem Reksa Tilersona, Amerikanci su započeli velika pomeranja snaga u i oko Sirije. Više o tome pročitajte OVDE.


Konacni stavovi o referendumu do utorka | PCNEN\nKonacni stavovi o referendumu do utorka\nObjavljeno: 24.02.2006, 12:58h\nKonacni stavovi crnogorske vlasti i opozicije, o predlogu Evropske unije da odluku na referendumu o drzavnom statusu Crne Gore treba da donese 55 odsto izaslih biraca, bice poznati do utorka, 28. februara\nKonacni stavovi crnogorske vlasti i opozicije, o predlogu Evropske unije da odluku na referendumu o drzavnom statusu Crne Gore treba da donese 55 odsto izaslih biraca, bice poznati do utorka, 28. februara.\nDemokratska partija socijalista izjasnice se o predlogu Brisela nakon sto se o tom pitanju odredi i Savjet ministara Evropske unije, na sjednici koja je zakazana za ponedjeljak, 27. februara. Glavni odbor DPS-a trebalo je da zasijeda sjutra, ali je sjednica odgodjena dok se o referendumu o drzavnom statusu Crne Gore definitivno ne izjasni i Savjet ministara EU.\nZa ponedjeljak je najavljena i sjednica Glavnog odbora Socijaldemokratske partije kada bi i manji partner u vladajucoj koaliciji trebalo da da konacnu rijec o predlogu EU. O istom pitanju sjutra ce se izjasniti i najjaca opoziciona stranka – Socijalisticka narodna partija, dok bi Demokratska srpska stranka o ponudi EU trebalo da se odredi danas. Iz bloka za zajednicku drzavu predlog EU vec su prihvatile Narodna stranka i Srpska narodna stranka.


FBiH: U protekla 24 sata registrirana 553 slučaja COVID-19, prijavljen jedan smrtni ishod - Federalno ministarstvo zdravstva: COVID19\nFBiH: U protekla 24 sata registrirana 553 slučaja COVID-19, prijavljen jedan smrtni ishod\nObjavljeno: 09.01.2022 ; Ažurirano: 09.01.2022\nPrema podacima Zavoda za javno zdravstvo FBiH (ZZJZ FBiH), u Federaciji BiH u protekla 24 sata (do 12h) prijavljeni su rezultati testiranja 1.961 uzorka, od čega su 553 pozitivna na COVID-19 (KCUS nije dostavio podatke za prethodna 24h). Novi slučajevi registrirani su u svim kantonima/županijama u Federaciji BiH, osim u Bosansko-podrinjskom i Posavskom.\nU Federaciji BiH do sada su testirana ukupno 1.076.124 uzorka, a COVID-19 je potvrđen kod 195.006 osoba.\nS današnjim danom, broj smrtnih ishoda na području Federacije BiH je 7.582.


Izložba "Rimski portreti i stanovnici Singidunuma" - Dan u Beogradu\nNaslovna » Izlasci » Izložbe » Izložba „Rimski portreti i stanovnici Singidunuma“\nU sklopu manifestacije „Dani Beograda“ 18. aprila od 18.00 biće otvorena izložba „Rimski portreti i stanovnici Singdunuma“ u Velikom barutnom magacinu na Donjem gradu Beogradske tvrđave. Posetioci će moći da vide skulpture stanovnika, careva, bogova i heroja, a obuhvaćeno je razdoblje od 2. do 4. veka tokom kojeg je Beograd iz vojnog logora prerastao u značajan pogranični grad Rimskog carstva.\nIzložba je realizovana u saradnji JP „Beogradska tvrđava“ i Narodnog muzeja iz Beograda, a već godinama ove dve institucije zajednički brinu o rimskim kamenim spomenicima izloženim u Velikom barutnom magacinu.\nOva saradnja biće nastavljena nizom predstojećih izložbi u okviru projekta „Beograd pre Beograda“. „Beograd pre Beograda“ oslikavaće život antičkog Singidunuma, a posetioci će saznati gde je bio rimski grad, ko su bili njegovi stanovnici, kao i koje bogove i heroje su uzdizali i poštovali. Razotkrivajući privatne i javne segmente života, ovogodišnji ciklus izložbi nas uvodi u doba hrišćanskog Beograda, koji će tokom 2013. godine biti predstavljen različitim kulturnim sadržajima.\n„Rimski portreti i stanovnici Singidunuma“ prva je u nizu predstojećih izložbi i biće otvorena za posetioce od 19. aprila, svakog dana osim ponedeljka, od 12.00 do 17.00. Ulazak će biti besplatan za vreme „Dana Beograda“, 18. i 19. aprila, a posle toga ulaznice se mogu kupiti u Galeriji „Beogradske tvrđave“ u Stambol kapiji i Kuli Nebojša. Cena individualne ulaznice je 200 dinara, za učenike, penzionere i studente 100 dinara, a za organizovane posete od minimum 20 osoba cena ulaznice biće smanjena na 140 dinara po osobi. Radno vreme Kule Nebojša je od 10.00 do 18.00, dok je radno vreme Galerije u Stambol kapiji svakog dana od 11.00 do 19.00. (danubeogradu.rs)\nTagovidub izložba kula nebojša\nPrethodni Sportski april i maj u Beogradu\nSledeći Ekološki festival Supernatural 2012


Pašalić: Agrarni budžet za narednu godinu 75 miliona KM\nMinistar poljoprivrede, šumarstva i vodoprivrede Republike Srpske Boris Pašalić izjavio je danas da agrarni budžet za narednu godinu iznosi 75 miliona KM, ali da to nisu sva sredstva koja će biti izdvojena i da će sugestije poljoprivrednih proizvođača biti analizirane.\n"Imamo i određene druge izvore finansiranja iz budžeta resornog ministarstva i Agencije za agrarna plaćanja, ali i od partnera iz inostranstva sa kojima ćemo realizovati različite projekte", rekao je Pašalić novinarima u Banjaluci nakon sastanka sa predstavnicima republičkih udruženja poljoprivrednih proizvođača o podsticajnoj politici za narednu godinu.\nPašalić je istakao da su poljoprivredni proizvođači saglasni sa nekim od mjera koje su planirane, ali da neke ne podržavaju, te da će njihove sugestije biti analizirane i prihvaćeno ono što je realno.\n"To je uobičajeno i naši razgovori su teški. Potrebe proizvođača su veće nego što imamo novca i tako je i u drugim zemljama", dodao je Pašalić i podsjetio da je ova godina bila je uspješna za Republiku Srpsku kada je riječ o poljoprivrednim proizvodima, a prinosi najvažnijih poljoprivrednih kultura su veliki.\nOn je napomenuo da se problemi ne mogu rješavati protestima, nego razgovorima i da će sa partnerima sa nivoa BiH i iz Federacije BiH /FBiH/ naredne sedmice razgovarati o zaštiti domaće proizvodnje.\nPredstavnici republičkih udruženja poljoprivrednih proizvođača saglasni su da podsticajna politika u Srpskoj nije dobra, da mora biti zaštićena domaća proizvodnja i za narednu sedmicu najavili protest u Gradišci.\nPredsjednik Skupštine Saveza poljoprivrednih proizvođača Republike Srpske Mišo Maljčić rekao je da su stočarstvo, povrtlarstvo, živinarstvo i ratarstvo veoma ugroženi.\n"Pasivan je odnos u zaštiti domaće prozvodnje, jer proizvode iz EU uvozimo u BiH po visoko dampinškim cijenama što naše proizvođače dovodi do bankrota. Takođe, zahtijevamo da proizvođači iz Srpske budu izjednačeni sa onim u FBiH, odnosno da nam se isplati 160 KM za jednu krmaču", rekao je Maljčić.\nPredstavnik Udruženja poslodavaca poljoprivredne i prehrambene industrije Saša Trivić rekao je da je problem što prehrambena industrije nestaje u Srpskoj i da se poljoprivredni proizvođači prilagode tržištu, odnosno da bude proizvedeno samo ono što se može prodati.\n"Bez zajedničkog nastupa poljoprivrednika i prehrambene industrije nema opstanka nijedne od ovih grana", ukazao je Trivić.\nBoris Pašalić agrarni budžet\nPašalić: Imamo dodatna sredstva iz kompenzacionog fonda za narednu godinu\nPašalić: Iako teška godina, uprkos svemu ostvarena uspješna proizvodnja\nPašalić: Razvoj agrara, uz saradnju lokalne i republičke vlasti


Potpredsednik Vlade Republike Srbije i ministar unutrašnjih poslova dr Nebojša Stefanović poručio je svršenim studentima Kriminalističko policijske akademije, kojima su danas uručena rešenja o prijemu u radni odnos u Ministarstvo unutrašnjih poslova, da od njih očekuje da pokažu stečena znanja, veštine i sposobnosti i da osiguraju bezbednost za sve građane naše zemlje.\nPoželevši dobrodošlicu 61 diplomcu Kriminalističko policijske akademije u Ministarstvo, Stefanović je istakao da je policija poslednjih godina sprovela snažne akcije usmerene na borbu protiv svih vidova kriminala i ukazao da su u poslednjoj akciji „Ares“ krivične prijave podnete protiv više od 1. 650 osoba, od čega je više od 800 privedeno i zadržano.\n„To je ozbiljan udarac za kriminal. Kriminalci moraju da znaju da postoji čelična pesnica koje moraju da se plaše, koja štiti narod i koja se bori protiv svih onih koji su se drznuli da se ogreše o zakon, a tu pre svega mislim na one kriminalce koji rade sa drogom, koji ubijaju našu decu i misle da mogu da pucaju na našim ulicama“, rekao je Stefanović.\nUkazavši novim policijskim službenicima da građani imaju velika očekivanja od njih, ministar je podsetio i da današnji bezbednosni izazovi nisu poput onih sa kojima su se susretale ranije generacije.\n„Izazovi se menjaju, ali je posao policije da održi mir i stabilnost u zemlji i da se bori da se građani osećaju maksimalno bezbedno u svakom trenutku, na ulicama, u domaćinstvima, na bilo kom mestu“ rekao je Stefanović.\nMinistar je izrazio zadovoljstvo što su diplomci Kriminalističko policijske akademije dobili radna mesta.\n„Tokom ove godine primili smo, uključujući vas, ukupno 150 ljudi sa Kriminalističko policijske akademije, ali ću se potruditi da do kraja godine bude još prijema“ rekao je Stefanović.\nU ime svršenih studenata KPA koji su dobili rešenja za prijem u radni odnos zahvalio se Lazar Topisirović, koji je istakao da će znanje i umeće koje su stekli tokom školovanja nastaviti da usvaršavaju u sklopu sistema bezbednosti i da će policijski posao obavljati odgovorno, stručno i časno.\n„Zahvalio bih se na ukazanom poverenju i što nam je pružena prilika da služimo Republici Srbiji i pripadamo eliti naše nacije. Ja sam siguran da ćemo opravdati poverenje, jer smo tako naučeni“, zaključio je Topisirović.


Beta 27. februara 2021. 13:25\nRežiser Emir Kusturica i predsednik Matice srpske Dragan Stanić predoloženi su za članstvo u Odeljenju za jezik i književnost SANU, objavile su danas „Večernje novosti“.\nMedju kandidatima za to odeljenje su i kompozitori Ivana Stefanović, Srdjan Hofman, Zoran Erić, Milan Mihajlović, gitarista Uroš Dojčinović i teoretičarka kulture Milena Dragićević Šešić.\nZa ulazak u Odeljenje društvenih nauka, a na predlog institucija izvan SANU, kandidati su filozof Ilija Marić, etnolog Bojan Jovanović, sociolog Dragoljub Djordjević i demograf Mirjana Rašović.\nTokom marta i aprila odeljenja i ogranci formiraju svoje predloge, a potom se svi predlozi vraćaju na glasanje odeljenjima, koji u izbornom procesu imaju veoma važnu ulogu, dodaju „Večernje novosti“.\nTaj, prvi krug glasanja, završava se do kraja maja, a u junu se predlozi kandidata koji su dobili natpolovičnu ili dvotrećinsku većinu na glasanju u odeljenjima prosleđuju Predsedništvu.\nPotom će u septembru sa tim rezultatima biti upoznata javnost, te će tri nedjelje trajati rok za dostavljanje primedbi, a u oktobru će se svi članovi SANU upoznati sa predlozima koji su prošli glasanje.\nPo pravilu, kandidati koji dobiju dvotrećinsku podršku matičnog odeljenja imaju značajno veće šanse da i na Skupštini osvoje potreban broj glasova i tako ispune uslov za članstvo u SANU.


ODRŽAN 13. BEOGRADSKI KARNEVAL BRODOVA\nBeograd, 2.9.2017. - Na Savskoj promenadi večeras je održana tradicionalna gradska manifestacija - Beogradski karneval brodova. Otvaranju manifestacije prisustvovali su gradonačelnik Beograda Siniša Mali, direktor Turističke organizacije Beograda Miodrag Popović i sekretarka za kulturu Ivona Jevtić. Mali je podsetio da je u pitanju trinaesti karneval, a drugi koji se organizuje na Savskoj promenadi.\n"Kako se razvija 'Beograd na vodi', tako se razvija i ova manifestacija koja je postala jedan od brendova našeg grada. Očekujemo i ovaj put da u svet ode jedna lepa slika o našem glavnom gradu",naveo je Mali.\nOn je podsetio da je ovog jula, u odnosu na jul prošle godine, ostvarenoo 33 odsto više noćenja u Beogradu, i više od 20 odsto noćenja ako se gleda prvih sedam meseci ove godine. "Nijedan grad u Evropi nema toliki rast broja turista, i to pokazuje da smo na dobrom putu kada organizujemo ovakve i slične manifestacije", istakao je gradonačelnik.\nPopović je istakao da je Karneval brodova poklon Beograđanima koji su najbolji promoteri našeg grada. Takođe je rekao da sve ono što se u Beogradu radi, poput obnovljenih fasada i infrastrukture, gradi Beograd kao turističku destinaciju.\nManifestacija je počela programom u organizaciji Dečjeg Kulturnog Centra Beograd, kao i defileom mažoretkinja iz Bele Crkve i performansom maskota "Art maslačak". Zatim su na vodi nastupili članovi Džet ski saveza Srbije, ali je kiša potom poremetila satnicu programa, Do njenog prestanka odložen je defile brodova. Na samoj obali organizovane su i različite kreativne radionice za decu, ali je kiša poremetila održavanje i ovog programa, a svakako je doprinela i manjoj poseti od one koju su organizatori očekivali.


Sve je ovo samo teška i bolna lekcija koju treba savladati | Original\nOvih dana suočavamo se sa nečime što, verovatno, niko od nas nije mogao ni da zamisli. Da nam je neko, pre određenog vremena, spomenuo da ćemo zbog pandemije virusa sedeti zatvoreni u svojim domovima, strepeti za svoje zdravlje, biti izolovani od sveta i uskraćeni za neke stvari koje su nam bile deo svakodnevnog života, ne bismo mu poverovli. Rekli bismo da su takve bolesti prošlost, da svet napreduje, da imamo planove i ko zna šta još… Ali, život je tu da nas demantuje!\nDa, život je tu da nas podseti da uvek i sve treba da očekujemo, da nikada ne znamo šta nosi dan, a šta noć i da ga, pre svega, malo vrednujemo. I to je istina! Vrednujemo malo sve te radosti i lepote koje nam život i majka priroda daju, ne obraćamo pažnju na njih, jurimo i žurimo trčeći za stvarima koje su prolazne. A kada vidi da gubimo kontrolu, on se javi da nas podseti na to koje su prave vrednosti…\nTo je, upravo, ono što nam se dešava ovih dana. Opomena, lekcija, tužna, teška lekcija u školi života koja će se, svakako završiti. Završiće se kao i sve lekcije, onog trenutka kada profesor (u ovom slučaju život) proceni da smo je savladali i da smo spremni da krenemo dalje, u nove pobede. Zato je veoma važno da sve ovo što nam se dešava shvatimo ozbiljno, da ga ne vidimo samo kao crnilo u koje smo, nedužni, zavijeni, iz kog izlaza nema i koje nam oduzima dragoceno vreme koje smo želeli lepše da iskoristimo.\nMožda nam, ipak, sve ovo daje vreme? Vreme koje provodimo sa svojim najmilijima, vreme da se malo više posvetimo sebi, svojim interesovanjima, da se dublje zagledamo u smisao života, svojih postupaka i onoga što je jedino važno. Možda je prirodi bilo neophodno da se odmori od nas, da prodiše, zaživi, da oseti prostor koji joj tako dugo oduzimamo, koji smo prisvojili i uništavamo ga protiv njene volje? Ona nam je pružila sve svoje lepote i krenuli smo da grabimo nasilno ne misleći na nju, izgubivši iz vida to koliko nam je potrebna i sada želi odmor. Sada se oporavlja i za sebe i za nas, sada sakuplja energiju kako ne bi potpuno ostala bez nje i kako bi, jednog dana, ponovo mogla da nam pruži ono najbolje.\nTeško je ovo vreme, teško je bilo i bez karantina i virusa koji vreba i nikada se ne zna koga će i kad da napadne. Teško je jer odnosi živote, uliva strah, ostavlja ljude bez posla… I sama bih volela da me u sred ovog haosa, odvojenosti od porodice i svih ostalih problema nije sačekala i vest o otkazu. Da, boli poput šamara kada u ovom beznađu ostanete i bez sredstava i znate da nemate kuda u momentu kada svi razmišljaju samo kako da prebrode ovaj period… A opet, znate da niste jedini…\nPočnu da opsedaju crne misli, razmišljate o tome kako i posle ovoga ne znate šta ćete, ne vidite tu svetlu tačku nigde u svojoj blizini… A onda shvatite da morate da verujete životu! Shvatite da se u ovom trenutku neko bori za svoj život, da neko ostaje bez porodice, bez krova nad glavom i kažete sebi da vaš scenario možda i nije toliko loš, da možda za vas negde ima nade… Ono što još naučite jeste to da ne možete sami!\nBaš tome služe ovakve situacije, da uvidimo da smo zajedno jači, da naše malo nekome znači mnogo i da nam je svima potrebna nekakva pomoć. Zato život zadaje udarce, zato nas usporava, zato nam šalje ovakve poruke. Moramo shvatiti da je ovo još jedna šansa da naučimo šta su prave vrednosti, da naučimo da cenimo i sebe i druge, da shvatimo koliko smo jači kada se ujedinimo. Jeste, plakaćemo, ali ćemo naučiti i da uvek postoji neko ko će nam brisati suze; biće teško sedeti u četiri zida, ali ćemo znati da cenimo slobodu; borićemo se da sastavimo kraj s krajem, možda, ali ćemo imati više osećaja za one kojima je svaki dan takav… Bitno je da se izborimo!\nI hoćemo! Ako se zajedno potrudimo, ako ovo shvatimo kao lekciju i kao šansu, ako iskoristimo priliku koja nam je pružena, možemo iz svega izaći kao bolji ljudi, kao jače osobe. Možemo početi da posvećujemo više pažnje prirodi, životinjama, siromašnima, bolesnima… Da, zaista bismo mogli nakon ovoga da odlučimo da budemo osećajniji, ljubazniji, da govorimo ljudima da ih volimo, da se osmehujemo radnicima u prodavnici, na šalterima, u apotekama… Možemo izabrati da ne okrećemo glavu od tuge i nemoći i da uradimo makar i najmanje što možemo kako bismo sačuvali svet i napravili ga boljim mestom za život.\nNemojmo dozvoliti da sve ovo prođe kao nešto što je samo „ružna prošlost“ i što će brzo biti zaboravljeno, sve do nekog novog problema. Učinimo da ovo, ipak, dobije neku svrhu, da ne bude uzalud i patnja, i smrt, i izolacija, i gubici… Neka ovo bude teška lekcija sa srećnim krajem, završni ispit koji ćemo svi položiti i izaći na ulice udišući slobodu i osećajući kako je ogroman teret skinut sa naših leđa, a ujedno osećajući i novu snagu u sebi.\nTagovi: Bojana Krkeljić izolacija koronavirus lekcije ljudi sreca tuga život\nBudi aktuelanNASA astronaut je navikao na izolaciju: Ključ je u rutini


PRIJEM ČLANOVA SKOJ-A U SUBNOR\nU Svečanoj sali SUBNOR-a u subotu 23.03.2013. godine obavio se prijem članova beogradskog aktiva SKOJ-a u redove boraca i poštovaoca NOR-a. Posle uvodne reči potpredsednika Bore Ercegovca i Milana Ateljevića u kojima je istaknut značaj ovog čina i važnost za budućnost u radu SUBNOR-a u Beogradu i u celoj Srbiji, skupu se obratio Prvi sekretar SKOJ-a Aleksandar Banjanac koji je naglasio značaj borbe za tekovine NOR-a u sadašnjem vremenu. Takođe, drug Banjanac je posebno istakao da je borba za tekovine NOR-a neraskidiva od borbe za socijalizam/komunizam, jer samo tako ona može imati svoju punu suštinu i afirmaciju.\nIstaknuto je da će se i ostale organizacije i aktivisti SKOJ-a iz drugih delova Srbije takođe kolektivno učlaniti u svoje mesne odbore SUBNOR-a.\nPosle svečanih govora pristupilo se uručenju knjižica članovima SKOJ-a od strane predsednika beogradskih aktiva SUBNOR-a. Posle podele knjižica mlađi drugovi su nastavili druženje sa članovima SUBNOR-a.


Safet Sušić i dalje bez posla: "Ponuda nema, ne očekujem ništa do ljeta" - Index.hr\nSafet Sušić i dalje bez posla: "Ponuda nema, ne očekujem ništa do ljeta"\nPRIJE točno tri mjeseca Safet Sušić je smijenjen s klupe nogometne reprezentacije Bosne i Hercegovine. Još uvijek nije našao novi posao...\n"Nema ponuda, ne očekujem ništa do ljeta iako se u ovom poslu nikad ne zna - možda nešto može biti sutra, za mjesec ili tri", rekao je Sušić za Dnevni avaz i otkrio da je imao jednu ponudu.\n"Nakon što sam smijenjen imao sam ponudu iz mog bivšeg kluba iz Turske Rizea, ali znate kako to ide - ili tebi ne odgovaraju ponuđeni uvjeti ili klubu ne odgovaraju tvoji uvjeti."\nSušić je otkrio i da je odustao od traženja odštete od NSBiH.\n"Nisam htio da se piše o tome jer da sam išao dalje, svašta bi se pisalo. Odustao sam iako mi je odvjetnik rekao da nema šanse da izgubimo taj proces", izjavio je Sušić koji je razočaran ponašanjem predsjednika NSBiH Elvedina Begića.\n"Jedini čovjek na kojeg mogu biti ljut je predsjednik Saveza. Nije korektno što je javno iznio kolika mi je plaća. To nisu stvari koje trebaju izaći u javnost", rekao je bivši izbornik i dodao da se samo jednom čuo sa svojim nasljednikom Mešom Baždarevićem, ali da nisu razgovarali o reprezentaciji.


Smederevska fabrika koja je dobila 14 miliona evra državne pomoći otpustila 350 radnika - Boom93\nGrad ustupio zemljište za fabriku kafe\nSmederevska fabrika koja je dobila 14 miliona evra državne pomoći otpustila 350 radnika\nFabrika kablova za automobilsku industriju PKC u Smederevu otpustila je 200 radnika koji su imali ugovore na neodređeno vreme, sa obrazloženjem da su proglašeni tehnološkim viškom.\nOvo je drugi krug otpuštanja u ovoj kompaniji tokom vanrednog stanja. Samo prošlog meseca, u ovom preduzeću bez posla je ostalo 150 zaposlenih na određeno vreme.\nPKC je prekinuo saradnju sa dve stotine zaposlenih koji su ugovore zaključili sa beogradskom agencijom za ljudske resurse „Trenkvalder“, pišu Novosti.\nO otkazima su, kako tvrde radnici, obavešteni telefonom, pa i SMS porukama.\nRadnici koji su ostali bez posla smatraju da su ugrožena njihova osnovna prava.\nDok je 350 radnika suočeno sa gubitkom posla, podsećamo da je, nekada finska, danas indijska fabrika kablova, od dolaska u Smederevo dobila ukupno skoro 14 miliona evra pomoći države\nOznake"PKC Vajering Sistems Otkaz Smederevo\nPoložen kamen temeljac za fabriku Kjungšin Kejbl u Smederevskoj Palanci\n„PKC Wiring Systems“ u Smederevu otpustio 350 radnika\nMali: Isplata prvog od tri „minimalca“ koji se daju poslodavcima od četvrtka


Ambasade Finske i Nemačke: Nismo uticali na diskriminaciju medija u vetroparku\nAmbasade Nemačke i Finske ogradile su se od odluke da se novinarima Televizije N1 i Al Džazire prošle nedelje zabrani izveštavanje sa otvaranja vetroparka Čibuk 1. Ambasade obe zemlje su u odgovoru na pismo Jugoslava Ćosića, direktora programa TV N1, navele da su njihove države ili kompanije manjinski vlasnici i da nisu imale uticaj na donošenje odluke o zabrani i istakle podršku slobodi medija u Srbiji.\n„Mi se protivimo diskriminaciji medija i žalimo zbog činjenice da je zabranjeno izveštavanje sa tog događa dvema televizijskim ekipama. Sa druge strane, molim vas da imate na umu da je finska investiicija u vetropark Čibuk 1 manjinska. Prema tome, finska strana nije učestvovala u odnosima sa medijima za otvaranje“, navodi se u odgovoru finskog ambasadora u Beogradu Jugoslavu Ćosiću.\nAmbasada dodaje da Finska daje snažnu podršku medijskim slobodama u Srbiji.\nSlično obrazloženje stiglo je i iz Ambasade Nemačke u kojem se navodi da je kompanija KfW DEG manjinski investitor u projektu i da kao takva ni ona ni vlada Nemačke ne učestvuju u svakodnevnim odlukama, uključujući pitanje medija, u upravljanju kompanije koja upravlja vetroparkom Čitluk 1.\n„Stav Savezne vlade po pitanju važnosti slobode štampe je nepromenjen. Objasnili smo svoju poziciju u pogledu situacije u Srbiji više puta, a nedavno je i ambasdor Šib to ponovio u intervjuima na N1 i TV Prva“, piše u odgovoru nemačke ambasade.\nPodsetimo, ekipama televizija N1 i Al Džazire bilo je zabranjeno da prisustvuju svečanom otvaranju najvećeg vetroparka u Srbiji, Čibuk 1 u Mramorku kod Kovina, iako su došle na poziv koji je stigao iz Predsedništva Srbije. Obrazloženje zabrane, koje je izneo i predsednik Aleksandar Vučić, bilo je da je to odluka investitora – kompanije Masdar iz Abu Dabija i ambasadora Ujedinjenih Arapskih Emirata.\nPrema informacijama N1, kompanija DEG, koja je 100 odsto u vlasništvu vlade Nemačke, suvlasnik je vetroparka Čibuk sa udelom od 10 odsto, dok je finska privatna kompanija Taaleri, koju delimično i posredno podržava vlada Finske, suvlasnik vetroparka sa udelom od 30 odsto.\nAl Džazira Jugoslav Ćosić N1 Napadi na N1 Ujedinjeni Arapski Emirati\n← Bugarska novinarka: Obradović svedok kriminala koji su počinili zvaničnici\n„Priča o antisrpskim medijima je radikalska tradicija“ →


Srbiju volimo - Veličanstveno stvaralaštvo Meše Selimovića,velikana srpske književnosti\nVeličanstveno stvaralaštvo Meše Selimovića,velikana srpske književnosti\nIzjavom koju o navodimo pisac se opredelio, ali - što je još važnije - njegovo delo se smestilo i stabilizovalo u srpsku književnost i kulturnu tradiciju i nasleđe. Tu činjenicu, kako se iz pisma direktora "Svjetlosti" vidi, ne osporavaju ni autori ovog projekta, iako direktor ističe da se njemu, s pravom čini, da roman "Derviš i smrt" autentično pripada muslimanskom kulturnom i civilizacijskom krugu. Ovom direktorskom pretencioznošću, problem se premešta u političku ravan.\nSvrha ovih redova dobiće, za verovati je, adekvatniji smisao kad se pripomene kako su, u Švedskoj i u Norveškoj, u zemljama Nobelove nagrade prevedeni romani Meše Selimovića "Tvrđava" i "Derviš i smrt". Ti prevodi bacaju novo svetlo, daju objetkivniju no dosad, sliku o ukupnom stvaralaštvu ovog velikana srpske književnosti.\nPosmatrano od 1945. godine do danas, a na to upućuju i više no pouzdani podaci, dela Meše Selimovića našla su se među deset najprevođenijih sa srpskog na inos-trane jezike. Primat drži naš nobelovac Ivo Andrić, za kojim su M-odrag Bulatović, Milorad Pavić, Aleksandar Tišma, Desanka Maksimović, Branislav Nušić i Miloš Crnjanski, ali i - Dobrica Ćosić... Kad je reč o Selimovićevom stvaralaštvu, to je osamdesetak naslova prevedenih na tridesetak jezika.\nAutor:Dušan V.Stanković, srpsko nasleđe\nRajačke pimnice u selu Rajac se smatraju jedinstvenom atrakcijom jer predstavljaju pravi mali grad vina. Rajacke Pivnice su vinogradarsko naselje, drugo selo meštana sela Rajac, u kome su pre svega podrumi za vino. U novije vreme za Rajačke pivnice se sve češće koristi naziv pimnice, nemojte se zavarati zbog naziva pivnice, ovo mesto nema veze ...\nDotaknite belinu Prijepolja - ...\n14/04/2013\t0 comment